pink.rs | Ministar Stefanović obišao kasarnu "Podnarednik Momčilo Gavrić" u Loznici\nMinistar Stefanović obišao kasarnu "Podnarednik Momčilo Gavrić" u Loznici\nIzvor: Ministarstvo odbrane, Foto: Ministarstvo odbrane Republike Srbije ||\nPotpredsednik Vlade i ministar odbrane dr Nebojša Stefanović i načelnik Generalštaba Vojske Srbije general Milan Mojsilović obišli su danas rekonstruisane objekte u kasarni “Podnarednik Momčilo Gavrić“ u Loznici.\nMinistar Stefanović poručio je da je obnova te kasarne veoma važan projekat i da će u naredne dve godine, kako je planom predviđeno, biti završena kompletna rekonstrukcija i izgradnja ove kasarne, objekata za smeštaj vojnika, komande i svih pratećih objekata koji će omogućiti da ovo bude jedan moderan pešadijski bataljon u skladu sa svetskim standardima.\n- Danas smo razmatrali šta sve možemo da učinimo kako bi dodatno stimulisali mlade da odaberu vojničku profesiju. Pored povećanja plata koja su dogovorena sa predsednikom Aleksandrom Vučićem, značajnu ulogu u tome imaće i poboljšanje uslova rada, poput izgradnje ovakve moderne kasarne - ocenio je ministar odbrane.\nNakon referisanja komandanta Prve brigade brigadnog generala Zorana Naskovića, ministar Stefanović je obišao objekte za smeštaj u toj kasarni, kao i objekte na kojima je do sada izvršena rekonstrukcija.\nObilasku su prisustvovali i zamenik komandanta Kopnene vojske general-major Vladeta Baltić, načelnik Uprave za logistiku Generalštaba brigadni general Srđan Petković, načelnik Uprave za infrastrukturu pukovnik Radmilo Kravić i gradonačelnik Loznice Vidoje Petrović.\nKasarna u Loznici inače sada nosi ime „Podnarednik Momčilo Gavrić“, umesto prethodnog imena „Klupci“, u znak sećanja na najmlađeg podnarednika srpske vojske u Prvom svetskom ratu, koji se kao osmogodišnji dečak priključio Šestom artiljerijskom puku Drinske divizije.\nMinistar Stefanović obišao Gardu Vojske Srbije i najavio dodatna ulaganja: Ljudi koji čine ovu jedinicu su izuzetni profesionalci!\nPrijem kod ministra odbrane i načelnika Generalštaba povodom Dana vojnih veterana\nSASTANAK KOLEGIJUMA MINISTRA ODBRANE: Stefanović naglasio važnost poboljšanja standarda pripadnika vojske (FOTO)\nStefanović sa ambasadorom Mađarske: Saradnja dve zemlje u oblasti odbrane dostigla istorijski maksimum\n"Tužna vest o smrti srpskog Patrijarha potresla je svakog čoveka u našoj zemlji"! Ministar Stefanović izrazio saučešće povodom smrti patrijarha\nMinistar Stefanović posetio izložbu „Ratna slika Srbije u Drugom svetskom ratu, 1941-1945“ u Domu Vojske


Brent nafta bi, prema predviđanju investicione banke JPMorgan Chase, naredne godine mogla da poskupi na 125 dolara po barelu.\nTakođe, u 2023. bi mogla da, kako kažu, dostigne cenu od 150 dolara po barelu.\nMeđutim, mnogi analitičari u prognozama za narednu godinu i dalje se drže suma koje su daleko ispod 100 dolara po barelu.\nPodsećanja radi, poslednjih nekoliko nedelja SAD, Kina i još nekoliko proizvođača nafte najavljuju da će iz svojih rezervi na tržište izbacivati ovaj energent kako bi proširivanjem ponude smanjile njegovu cenu, za koju smatraju da je OPEK veštački održava na visokom nivou. Međutim, pitanje je da li je samo OPEK kriv za ovakvu situaciju. Naime, deo stručnjaka smatra da on više nije toliko moćan kao što je bio, i da ne može u toj meri da utiče na vrednost nafte, prenosi B92.\nAnalitičari JPMorgan Chase tvrde da članice ove organizacije imaju nafte, doduše manje nego što je ranije procenjivano, ali se ona nalazi u zemlji. Međutim, dodaju, one nemaju ni sredstava ni logistiku koja je potrebna za njeno brzo dopremanje na tržište. Zato se, kažu analitičari, stvara utisak da ove zemlje namerno ne žele da snabdeju potrošače pomenutim energentom i zato je nastao problem sa Amerikom i ostalim zemljama koje su pokrenule inicijativu za spuštanje njegove cene.\nIz te investicione banke upozoravaju da će još nekoliko spoljnih faktora uticati na vrednost nafte u narednom periodu, ali da bi ona, ukoliko novi soj koronavirusa ne izazove ekonomski kolaps i ukoliko se ne uspostavi saradnja između proizvođača nafte, trebalo znatno da poraste.\n“Gasprom” će povećanjem proizvodnje gasa pokriti trećinu rasta globalne potrošnje\nEnergetska kriza donela rast prihoda Norveškoj


Srbija je predvođena Krstajićem na turneji u Aziji pobedila Kinu sa 2:0 i odigrala nerešeno 1:1 sa Južnom Korejom, koja je kod kuće poražena samo jednom od 2014. godine i to od Kostarike.\nBivši defanzivac je dao šansu mladim igračima, članovima generacije zlatnih "orlića" koji su osvojili Svetsko prvenstvo za fudbalere do 20 godina 2015. na Novom Zelandu, dok je Adem Ljajić rekao kako bi voleo da Krstajić ostane na klupi.\n- Jedino što mogu da vam kažem na ovu temu jeste to da sam dobio poverenje od predsednika Fudbalskog saveza Srbije Slaviše Kokeze i sportskog direktora FSS Gorana Bunjevčevića da u ove dve utakmice ostvarim zacrtane ciljeve. Od njih sam dobio potvrdu da sam u tome uspeo. Zahvalio bih se saradnicima koji su bili deo ovog tima i igračima na maksimalnom zalaganju. Sve ostale spekulacije oko selektora nije na meni da komentarišem - rekao je za Blicsport Krstajić iz Južne Koreje.\nCeo intervju sa Krstajićem možete da pročitate u štampanom izdanju "Blica" za četvrtak, 16. novembar.


Pokrajinska vlada: Za nove investicije u poljoprivredu i vodoprivredu 1,22 milijarde dinara - AgroFin\nNaslovna VESTI Pokrajinska vlada: Za nove investicije u poljoprivredu i vodoprivredu 1,22 milijarde dinara\nPokrajinska vlada: Za nove investicije u poljoprivredu i vodoprivredu 1,22 milijarde dinara\nUkupno 45 ugovora predstavnicima 31 lokalne samouprave o sufinansiranju izgradnje, sanacije, rekonstrukcije i izrade tehničke dokumentacije vodnih objekata u javnoj svojini i objekata fekalne kanalizacije, i za sufinansiranje uređenja atarskih puteva i otresišta na teritoriji AP Vojvodine u 2022. godini uručio je predsednik Pokrajinske vlade Igor Mirović.\nReč je o ugovorima čija je ukupna vrednost milijardu i 227 miliona dinara, od čega je Pokrajinska vlada opredelila 794 miliona, a ostatak lokalne samouprave, navedeno je na sajtu Pokrajinske vlade.\n“Udružujući se sa lokalnim samoupravama, uložićemo znatna sredstva u ove važne projekte koji će dovesti pijaću vodu u domaćinstva i industrijske zone, te omogućiti bezbedno odvođenje i prečišćavanje fekalnih voda, kao i uređenje atarskih puteva. Snabdevanje vodom u Vojvodini jedno je od najsloženijih pitanja na kojem ćemo u godinama pred nama raditi još više, kako na rekonstrukciji bunara u manjim sredinama, tako i na izgradnji novih i obnovi postojećih postrojenja u većim sredinama”, rekao je Mirović.\nPodsetio je na to da je sredstvima Vlade Srbije i Pokrajinske valde izgrađena fabrika vode u Vršcu i Kovačici, te da su toku pripreme za izgradnju i rekonstrukciju tri fabrike pijaće vode – u opštinama Temerin, Odžaci i Beočin, koje će, kako je najavio, biti završene za najviše godinu i po dana.\nPrethodni tekstObjavljen Vodič za izvoz voća i povrća na tržišta UAE i Saudijske Arabije\nSledeći tekstMinistarstvo poljoprivrede: Za sezonu obezbeđeno 21.000 protivgradnih raketa


Oslobodjenje: Sastanak sa ambasadorima otkazan jer Vučić ne brine o suverenitetu\nBeta 28. septembra 2021. 11:05\nPokret „Oslobodjenje“ ocenio je danas da je predsednik Srbije Aleksandar Vučić otkazao za danas planirane sastanke sa ambasadorima Rusije i Kine zato što mu suverenitet više nije bitan i trguje Kosovom i Metohijom u zamenu za produženje sopstvene vlasti.\n„Kada pozove Kvinta, kada pozovu nemački ili američki ambasador, Vučić potrči. A otkazuje sastanke sa ambasadorima zemalja koje su garant suvereniteta Srbije u Savetu bezbednosti“, naveo je lider „Oslobodjenja“ Mladjan Djordjević u pisanoj izjavi.\nPovodom informacije da će dijalogu Beograda i Prištine u Briselu prisustvovati i zamenik pomoćnika američkog državnog sekretara Gabrijel Eskobar, Djordjević je rekao da nije jasno zašto Amerika ima predstvnika u procesu koji vodi Evropska unija i zbog čega Srbija nije zatražila učešće Rusije u tom procesu.\n„Očigledno je to dogovoreno na sastanku ambasadora država Kvinte i (predsednika Srbije Aleksandra) Vučića juče. Srbija bi zarad zaštite svojih interesa trebala zvanično da zatraži da se Rusija takodje uključi u pregovore“, kazao je Djordjević.\nDJordjević je rekao da Srbija treba zvanično da zatraži povratak do 1.000 pripadnika snaga bezbednosti na Kosovo, u skladu sa Rezolucijom 1244 Saveta bezbednosti UN a ne da „zvecka oružjem i najavljuje sukoba u tabloidinim emisijama“.


Održan drugi seminar Radne grupe za pripremu jedinstvenog okvira kvalifikacija - BFPE Srpski\nNa Zlatiboru je od 23 – 26. septembra održan drugi seminar u okviru projekta, sa ciljem pružanja dalje podrške radu Radne grupe (Stručnog tima za izradu jedinstvenog okvira kvalifikacija). Ovo je bila prilika da Grupa nastavi sa radom na prvom nacrtu dokumenta koji je zaokružen u Šapcu, na prethodnom seminaru.\nStručnu i tehničku podršku u svom radu Grupa je dobila od Elida Bandelja – direktora Centra za stručno obrazovanje Republike Slovenije www.cpi.si člana Upravnog odbora Evropske fondacije za usavršavanje www.etf.europa.eu kao i predstavnika Slovenije u Savetodavnoj grupi za Evropski okvir kvalifikacija www.ec.europa.eu/EQF/Advisory – slovenačkog eksperta sa dugogodišnjem iskustvom u pripremi, izradi i primeni okvira kvalifikacija, kako na nacionalnom, tako i na evropskom nivou. Članovi i članice Radne grupe iskoristili su ovu priliku da dodatno provere neka od rešenja do kojih su došli u dosadašnjem radu, kao i da argumentuju specifičnosti koje nacionalni okvir kvalifikacija u Srbiji mora odlikovati u odnosu na druge referentne modele.\nŠirina konteksta u koji je bila postavljena razmena sa g. Bandeljem (kriterijumi za sameravanje nivoa NOK-a u odnosu na EOK) omogućila je da se posebna pažnja posveti dodatnim, važnim pitanjima u vezi sa uvođenjem i primenom okvira kvalifikacija u Srbiji. To se pre svega odnosi na institucionalni kontekst, kako za razvijanje kvalifikacija, tako i za kasniju primenu okvira, sa posebnim osvrtom na mehanizme koji garantuju osiguranje kvaliteta u procesu. Kao jedan od najznačajnih rezultata ovog seminara, definisan je celovit institucionalni ciklus razvijanja kvalifikacije, uloga i zadaci svake od institucija/učesnica u procesu koji treba da osiguraju kako kvalitet, kao i relevanost u radu na izradi kvalifikacija.\nJoš jedna tema se izdvojila kao jako značajna u razgovoru – formalna procedura za uvođenje NOK-a, koraci koje treba ispoštovati u procesu od sačinjavanja prvog javnog dokumenta do njegovog usvajanja. Učesnici/ce seminara su u evaluaciji kao posebno informativan izdvojili segment koji se odnosio na značaj blagovremene i sveobuhvatne komunikacije sa svim zainteresovanim stranama u procesu, i njihovo uključivanje još u fazi pripreme prvog nacrta Okvira. Ovo se posebno odnosi na socijalne partnere (pre svih predstavnike poslodavaca i sindikata), ali i na predstavnike svih nivoa obrazovanja, institucija javne uprave, organizacija studenata i nastavnika, civilnog društva, i ostalih. Još jedan od rezultata ovog seminara jeste plan dalje komunikacije sa zainteresovanom i širokom javnošću, u procesu definisanja, ali i zagovaranja podrške za rešenja i reforme koje okvir kvalifikacija u Srbiji uvodi.\nNa poseban zahtev učesnika, tema uključivanja kvalifikacija stečenih putem neformalnog obrazovanja dobiće centralno mesto na narednom treningu, koji je dogovoren kao nastavak ovog. Kao nadogradnja na rezultate iz Šapca i sa Zlatibora, u daljem radu će biti razmotrene i argumentovane opcije za uključivanje segmenta neformalnog obrazovanja u okvir kvalifikacija, a time i u institucionalni okvir, kao i u procedure obezbeđenja kvaliteta.\nGlavne teme u vezi sa kojima su razmenjena iskustva na Zlatiboru su:\nNOK, nivoi i deskriptori – povezivanje sa postojećim kvalifikacijama u Srbiji\nEOK – kriterijumi za referenciranje – preslikavanja i odstupanja\ninstitucionalni kontekst – postojeće institucije/akteri u Srbiji i mogućnosti njihovog funkcionalnog povezivanja – uvođenje novih elemenata u strukturu\nsektorska veća – sastav i struktura, uloga, procedure rada\nznačaj blagovremenog komuniciranja sa javnošću i uključivanja socijalnih partnera/predstavnika svih sektora; modeli zagovaranja – identifikacija važnih aktera i trenutka u kom ih uključujemo


МОЦАРТ СПОРТ: ДА БУДЕМО СРПСКИ АТЛЕТИК БИЛБАО – Фудбалски клуб Вождовац – Football Club Voždovac\nZmajevi pozdravljaju odluku FSS-a o smanjenju stranaca u Superligi\nOdluka Odbora za hitna pitanja FSS da smanji broj stranaca u Superligi sa šest na četiri otvorila je polemiku u srpskom fudbalu. Oni koji ih imaju puno se očekivano bune, dok oni koji nemaju nijednog, poput Voždovca, pozdravljaju ovakav potez.\n“U potpunosti se slažemo sa odlukom FSS i mi kao klub imamo opredeljenje prvenstveno da forsiramo našu decu koja su ponikla u našem klubu, pre nego stranci koji ne mogu da naprave razliku na terenu”, konkretan je generalni direktor Goran Grkinić.\nČelnik Zmajeva kaže da je forsiranje mladih trajna politika kluba sa Dušanovca.\n“S obirom da sam kao internacionalac igrao u Portugalu, na Kipru i u Mađarskoj, znam da se od stranca traži, da mora biti mnogo bolji od domaćeg igrača. U našem prvom timu trenutno svi igrači imaju srpski pasoš, uključujući i Nemanju Nikolića i mladog Račića. Naša vizija je da forsiramo decu iz naše omladinske škole i tako će biti i u buduće, na neki način hoćemo da budemo srpski Atletik Bilbao, odnosno da budemo prepoznatljivi po igračima koji su ponikli u toj regiji”, jasan je Grkinić.\nUveliko u ekipi pored Ivkovića, Petrovića, Srećkovića i Asanija, tek pristiglog Duronjića, dolazi i plejada momaka iz omladinske škole poput kadetskog reprezentativca Stuparevića, omladinskog reprezentativca Blagojevića, te Purtića, Vidakovića, Račića, Bigovića, Mihajlovića, i Čarapića koji su budućnost FK Voždovac.


Kupite novi mobilni telefon još povoljnije\nObjavljeno 02.08.2012. u 00h\nUkoliko vam je potreban nov mobilni telefon, ili ste pak voljni da postojeći častite novom futrolom ili baterijom – „Mobil store“ je pravo mesto za vas.\nNa samom dolasku sačekalo nas je ljubazno osoblje i odmah nam stavilo do znanja da su cene mobilnih telefona koje oni prodaju veoma popularne, te da se veliki broj naših sugradjana ipak odlučuje za kupovinu mobilnog telefona izbegavajuči veoma nepovoljne ugovorne obaveze koje nude mobilni operarateri.\nU ovoj prodavnici možete pronaći i stručne servisere mobilnih telefona, koji će vam obaviti servis u najkraćem mogućem roku po najpovoljnijoj ceni, a ponekad vas i prijateljski posavetovati kada se popravka ne isplati.\nAKCIJA : Uz svaki kupljeni telefon po želji kupca na poklon slušalice, autopunjač, futrolica ili memorijska kartica\nUz prodaju i servis mobilnih telefona u Mobil storu pronaćićete i najveći izbor dodatne opreme za vašeg mobilnog ljubimca kao što su futrole, maske, punjači, auto punjači, baterije i sve оstalo.Za vozače tu je i ponuda uredjaja za navigaciju kao i hands free dodatci.\nSvakog meseca pogledajte kakvu je akciju za vas spremio Mobil store i na postojeće cene dodatno uštedite.\nMobil store se nalazi u Pupinovoj ulici broj 12 (u prolazu kod korzoa), a telefon za informacije o najnovijim akcijama i ponudama je 064.951.77.81\nTagovi:akcija, dekodiranje mobilnih telefona, novi, pupinova, servis mobilnih telefona, zrenjanin


Ceca 7. marta peva za dečiju bolnicu u Zaječaru | Timočke Vesti\nHome Vesti iz Zaječara Ceca 7. marta peva za dečiju bolnicu u Zaječaru\nCeca 7. marta peva za dečiju bolnicu u Zaječaru\nSvetlana Ceca Ražnatović će novac od koncerta koji će održati 7. marta...\nSvetlana Ceca Ražnatović će novac od koncerta koji će održati 7. marta na Trgu oslobođenja u Zaječaru uplatiti klinici na kojoj se leče najmlađi. Pevačica je odlučila da honorar koji će dobiti za koncert u uplati dečjoj bolnici u tom gradu.\nNajveća balkanska zvezda pevaće na Trgu oslobođenja povodom Dana žena, što je poklon grada svim damama iz Timočke Krajine.\nOsetljiva na mališane\n– Ceca je posebno osetljiva kada su deca u pitanju i zato je rešila da sav prihod od predstojećeg koncerta uplati dečjoj bolnici u Zaječaru. Ona je upoznata s problemima ovog zdravstvenog centra i zato je odlučila da da svoj doprinos kako bi se oni što pre rešili – kaže naš izvor.\nOvim povodom pozvali smo Ražnatovićevu, koja je saslušala naše pitanje, ali je poručila da je na sastanku i da nije u prilici da razgovara.\nInače, ovo nije prvi put da najveća balkanska zvezda pokaže svoju humanost. Podsetimo, u jeku majskih poplava koje su zadesile našu zemlju Ceca je na račun Vlade Srbije namenjen za ugrožene uplatila dva miliona dinara.\nSa 2.000 evra pevačica je pomogla devetogodišnjoj devojčici Anđeli Janković, kojoj su lekari u Turskoj operisali tumor na mozgu. Folk zvezda se prošlog leta uključila u globalnu humanitarnu akciju za pomoć obolelima od teške bolesti ALS, ali na svoj način – uplativši 1.000 evra, a da se nije polila vodom.\nFoto: Nemanja Kostić Izvor ALO\nPrevious articleEkonomac slavio u Zaječaru\nNext articleDanas se pokreće nova topionica


Posjeta ombusmana za ljudska prava\nOmbudsmen za ljudska prava Bosne i Hercegovine dr Jasminka Džumhur sa saradnicima posjetila je danas Službu za poslove sa strancima i tom prilikom je razgovarala sa direktorom Slobodanom Ujićem i njegovim zamjenikom Mirsadom Buzarom o aktuelnoj problematici povećanog priliva migranata u BiH.\nDirektor je upoznao gđu Džumhur sa trenutnom situacijom povećanog priliva migranata u BiH te je istakao da je samo od januara do danas procesuirano blizu 3500 migranata što je trostruko više od ukupnog broja migranata u 2017. godini. Ujić je istakao da Služba za poslove sa strancima vrši registraciju migranata, te uzima biometrijske podatke, nastojeći da zajedno sa drugim nadležnim institucijama i pored otežanih okolnosti, upravlja migracijama u BiH.\nGđa Džumhur je naglasila da je potrebno ostvariti što bolju saradnju između nadležnih institucija u cilju zaštite ljudskih prava migranata koji BiH koriste samo kao tranzitno područje za prelazak u zemlje Evropske unije, ali i da se mora voditi računa i o sigurnosti građana. Dodala je i da je od ključne važnosti osnaživanje kapaciteta nadležnih institucija kako bi se adekvatno odgovorilo složenoj situaciji povećanog priliva migranata.\nDirektor Ujić se zahvalio na posjeti, te istakao da će u narednim danima, nadležne institucije, zajedničkim djelovanjem i u koordinaciji sa najvišim državnim instancama iznaći rješenja za dodatne smještajne kapacitete koji bi bili izvan urbanih dijelova gradova (Sarajevo, Bihać, Velika Kladuša) i izmjestiti migrante na navedene lokacije.\nNastavljene aktivnosti smještanja migranata\nNastavak zajedničkih aktivnosti SPS i MUP-a USK


Spašene dvije planinarke na Trebeviću – Haber.ba\nNakon detaljne pretrage terena u kasnim poslijepodnevnim i večernjim satima izgubljene planinarke su uspješno locirane i pronađene\nakcija - GSS\nDvije planinarke, izgubljene na širem lokalitetu Trebevića, spašene su u večernjim satima, saopćeno je iz Gorske službe spašavanja – Sarajevo, prenosi Anadolu Agency (AA).\nPoziv u pomoć su primili u popodnevnim satima, a informacija je bila da su dvije planinarke izgubljene na širem lokalitetu Trebevića.\n“Saznajemo da izgubljene nisu povrijeđene, ali su dezorijentisane i u stanju blagog šoka”, saopćeno je iz GSS – stanica Sarajevo.\nPo dojavi dva tima GSS – stanica Sarajevo izlaze na teren, a po dolasku na Trebević i kreću u pretragu terena.\nKako je saopćeno, nakon detaljne pretrage terena u kasnim poslijepodnevnim i večernjim satima izgubljene planinarke su uspješno locirane i pronađene. Na svu sreću bez povreda se transportuju prema Sarajevu. Ovim je akcija u 18:58 sati na Trebeviću uspješno završena.\nTeme:GSS, planinarke, spašavanje, Trebević


Folkk spaja domaće zanatlije i mlade dizajnerske snage Balkana\nIgor Conić, 14.06.2017. 0 2 min za čitanje\nNova Iskra pokrenula je Kickstarter kampanju koja će podržati proizvodnju sitnica za kuću izrađenih tradicionalnim metodama.\nRučno rađeni ćilimi, drveni tanjiri i daske za sečenje rađeni kao nekad! To se trenutno nalazi u ponudi domaćeg brenda Folkk koji žele da prošire svoj asortiman proizvoda za kuću tako što će spojiti majstore zanata s mladim dizajnerima s Balkana. Zato su pokrenuli Kickstarter kampanju u kojoj i vi možete da pomognete.\nSvi oni koji podrže Kickstarter kampanju moći će da biraju između ručno tkanih ćilima, jastuka punjenih vunom, drvenih tanjira i daske od parenog oraha.\nDizajnerski inkubator Nova Iskra, koji je osnovao brend Folkk, pokrenuo je Kickstarter kampanju u cilju da skupi 20.000 dolara koji će biti iskorišćeni za podršku još većem broju malih proizvođača i zanatlija. Time će se obezbediti stabilni prihodi zanatlijama, a u proizvodnju će se moći uključiti još više zanatskih radnji sa Balkana bogatog tradicionalnim tajnama ručne izrade detalja za kuću.\nZanati koji ne moraju da izumru\nSve je manje onih koji žive na selu pa se i tradicionalni zanati zaboravljaju i polako izumiru što je velika šteta za naše društvo ali i za istorijsko nasleđe. Zbog toga je potrebno aktivno delovati kako bi se majstorima zanata pomoglo da istraju u poslovima proizvodnje sitnica za kuću koje danas dobijaju ponovo na vrednosti jer se sve više ljudi okreću prirodi i prirodnim materijalima.\nSvi oni koji podrže Folkkovu Kickstarter kampanju moći će da biraju između ručno tkanih ćilima od vune, jastuka punjenih vunom, drvenih tanjira i trodelne daske za serviranje hrane napravljene od parenog oraha.\nKickstarter kampanja u trajanju od 30 dana trajaće od 12. juna do 12. jula, dok se više informacija o Folkku može pronaći na njihovom zvaničnom sajtu.\n10 pitanja za urednika Happy Interior Bloga\nŽivopisan enterijer stana arhitekte i fotografa u Beogradu\n#cilimi #daska za hranu #folkk #jastuci #kickstarter #manufaktura #nova iskra #rucna izrada\nTurski enterijer s daškom italijanskog stila\nUbrzani snimak gradnje novog arhitektonskog dragulja Menhetna\nIkea ulaže milijardu evra u Srbiju\nNameštaj i oprema, Sajmovi\nSajam 2016: Gorenje predstavio mikro umivaonik\nNova rubrika: Kalendar događaja\nProšetajte gradom i upoznajte se s modernističkim nasleđem Novog Sada\nPrvi pogled na Google Street View u Srbiji\nKako se kuća Visum u Petrovaradinu izborila za bolji pogled


Tači: Pravi trenutak za sporazum\nPredsednik Kosova Hašim Tači rekao je u intervjuu za N1 da je Kosovo uspešno prošlo međunarodni nadzor nezavisnosti i predivdeo da će Kosovo biti i u NATO i EU.\nOn je kazao da je Kosovo priznalo 115 država, da je ono članica oko 200 međunarodnih organizacija, kao i da je konsolidovano i na unutrašnjem i na međunarodnom planu.\nUpitan kako gleda na to što posle 10 godina, Kosovo nije član ni UNESKO, ni Interpola niti UN, Tači je rekao da "izgradnja države Kosovo nije neka trka i nije usmerena protiv Srbije".\n"Srbija greši kada tvrdi da se bavi Kosovom i što gubi vreme da blokira Kosovo. Moj savet prijateljima u Beogradu jeste da se usredsrede na svoje poslove i da se ne bave Kosovom, jer je to samo gubljenje energije za njih, jer je nezavisnost Kosova nepovratan proces", ocenio je Tači.\n"Svestan sam izazova koje imamo u pogledu konsolidacije međunarodnog subjektiviteta Kosova. Ali ujedno ubeđen sam da će Kosovo biti deo UN, UNESKO, Interpola i svih međunarodnih mehanizama", rekao je Tači.\nOn je istakao da je Kosovo pozdravilo strategiju koju je predsednik Evropske komisije Žan Klod Junker predstavio u vezi sa proširenjem EU na države Zapadnog Balkana, uključujući i Kosovo, iako je očekivalo veću jasnoću.\n"Ali, ima vremena da se ova strategija dopuni i ispravi. Moramo ispuniti naše obaveze", rekao je Tači i najavio da će Kosovo uskoro izglasati demarkaciju granice sa Crnom Gorom, "imati liberalizaciju viznog režima, kao i siguran evropski put".\nTači se nada i veruje da će 2018. biti godina istorijskog sporazuma između Kosova i Srbije, kao dve nezavisne i suverene države.\n"Taj sporazum će dovesti do potpune normalizacije naših odnosa, a ujedno i pomirenja naših naroda. Mir između Kosova i Srbije znači mir za Zapadni Balkan. Mir je takođe poruka za evropeizaciju celog prostora u kojem živimo", istakao je Tači.\nUpitan da li očekuje da Srbija prizna Kosovo, on je rekao da najpre očekuje da se za obe države otvori sigurna evropska perspektiva.\n"Očekujem da će se na kraju ovog procesa Kosovo pridružiti UN. Ako postoji dobra volja, ako pokažemo visoku državnu i istorijsku odgovornost da budemo okrenuti ka budućnosti, očekujem da će biti zajedničke volje za uzajamno priznanje", rekao je Tači.\n"Ali to zavisi od dve države, zavisi od dveju prestonica, jer ne možemo da se nametnemo jedni drugima", objasnio je Tači i poručio da je "Priština spremna".\n"Ali jedno je sigurno: ni Srbija ni Kosovo nemaju evropsku budućnost bez zajedničkog dogovora i bez uzajamnog priznanja. Niti Srbija može biti deo evropske porodice bez priznavanja Kosova. Stoga, što Srbija to pre učini, tim bolje za Srbiju", smatra Tači.\nPrema njegovom stavu, "Srbiji neće biti dozvoljeno da se pridruži evropskoj porodici bez priznanja Kosova, jer ni EU nije zainteresovana za stvaranje drugog Kipra u evropskom području".\nTakođe, trenutak razgovora o demarkaciji između Kosova i Srbije će brzo doći, najavio je Tači, "što će faktički biti oblik priznavanja nezavisnosti".\n"Pitanje koje se postavlja jeste: kako će Srbija ući u EU, sa kojom teritorijom? Sa Kosovom kao delom njene teritorija? Ne, nikad. Sa kojim stanovništvom? Sa stanovništvom Kosova kao delom Srbije? Nikad", predočio je Tači.\nOn je rekao i da ceni početak unutrašnjeg dijaloga u Beogradu, iako se ne radi o nekoj suštinskoj ideji ili debati o ovom pitanju.\n"S druge strane, Kosovu nije potreban takav unutrašnji dialog u vezi sa odnosima sa Srbijom zbog same činjenice da je njen stav jasan. Kosovo je suverena, nezavisna država i nije opterećena kao Srbija lažnim mitom o Kosovu", ocenio je Tači.\nOn smatra da je "za vođstvo i politiku u Beogradu takav dijalog obavezan kako bi oslobodili tamošnje građane tog lažnog mita o Kosovu koji je u Srbiji stvoren i negovan u poslednjih 100 godina".\n"I mora se reći da je to jedan težak posao, nije lako početi oslobađati ljude tog mita o prošlosti i okrenuti ih ka budućnosti", rekao je Tači.\nOn je ponovio da će Kosovo uspostaviti asocijaciju opština sa većinskim srpskim stanovništvom, jer za to ima ustavnu i zakonsku obavezu, ali i obavezu sporazuma u Briselu.\n"Još veća afirmacija kosovskih Srba jeste u interesu Kosova. Kosovo je domovina svih njenih građana", istakao je Tači.\nOn je rekao da postoji "dobra volja" u pogledu osnivanja Specijalnog suda za zločine OVK, iako Kosovo na njega gleda kao na istorijsku nepravdu.\nTači je, upitan o zločinima počinjenim nad Srbima, dodao i da je veoma svestan onoga što se desilo na Kosovu tokom rata i nakon rata.\n"Ubistvo civila u selu Staro Gracko bilo je teško zločinačko delo. Niko ne može biti imun naspram tog zločina. Ja sam i u to vreme kad se to dogodilo otišao sa Kušnerom na mesto zločina, izrazio sam porodici saučešće i žaljenje", rekao je Tači.\n"I u slučaju ugroženosti i ubijanja dece u Goraždevcu, išao sam tamo u posetu, to je bio jeziv akt. I eksplozija autobusa Niš Ekspress predstavlja jedan od najgnusnijih i najtežih zločina", rekao je Tači i napomenuo da je "skrnavljenje manastira u potpunoj suprotnosti sa tradicijom i karakterom Albanaca".\n"Ti postupci su najpre bili usmereni protiv tih ljudi, ali i protiv Kosova, protiv budućnosti Kosova", smatra Tači i naglašava da su svi oni koji su ugrozili Srbe nakon rata na Kosovu takođe ugrožavali Kosovo.\nVreme je da poštujemo žrtve i da radimo za istinu. Poštujući žrtve, pomažemo istini i zadovoljavamo pravdu, naveo je Tači i ocenio da je današnja slika Kosova drugačija, da su okolnosti pozitivne i da ima bezbednosti.\nOn je pozvao Srbe koji su napustili Kosovo da se vrate u svoje domove i na svoja imanja.\n"Kosovo je bezbedna zemlja za sve, oni se mogu vratiti, integrisati, da grade svoje živote ovde", naglasio je Tači, koji tvrdi da u proteklih "šest godina nije bilo nijednog međuetničkog incidenata između Albanaca i Srba".\n"Niko neće moći da ugrožava njihovu imovinu. Ona pripadanjima, radi se o imovini njihovih porodica, takođe i u smislu nasleđivanja, ali i u pravnom smislu", objasnio je Tači.\nMeđutim, u slučajevima raznoraznih kupoprodaja imovine, napomenuo je Tači, nemojte tražiti da politika interveniše, to je stvar prava.\nUpitan o 40.000 nerešenih imovinskih zahteva koje potražuju Srbi, Tači je odgovorio da za slučajeve te prirode "ne treba tražiti odgovore od politike".\nUbistvo Olivera Ivanovića, kako je rekao, bio je zločinački akt za svaku osudu, ali nijedan međuetnički incident se nije dogodio, što je rezultat bliske saradnje sa vlastima Srbije, kao i razgovora sa predsednikom Aleksandrom Vučićem i "poruke koje su poslali o mudrosti i smirenosti".\nOn je rekao da se istraga slučaja ubistva Olivera Ivanovića nastavlja, "ali prvi podaci ukazuju na kriminalne, mafijaske motive".\n"Sarađivaćemo sa vlastima u Srbiji kako bi dobili adekvatne informacije. Istina će izaći na videlo, iako će nekoga to boleti", predvideo je Tači.\nGovoreći o saradnji sa Beogradom u ovoj istrazi, on je rekao da je razgovarao sa predsednikom Vučićem o tome i dodao da druge relevantne institucije sarađuju u okviru datih mogućnosti i prostora.\n"Kosovo nema šta da sakrije, to je u interesu otkrivanja istine. Pozdravljamo svaku pomoć i informacije pružene od strane Srbije. Ali i Beograd ne treba da se brine ili strahuje zbog otkrivanja istine o ubistvu Ivanovića", rekao je Tači.\n18.06.2021 Gračanica: Uspešno završena obuka konobara (691)


RTCG - Radio Televizija Crne Gore - Nacionalni javni servis :: Hronika :: Podnijeli krivičnu prijavu protiv Cetinjanina\nBEZBJEDNOSNO INTERESANTNA OSOBA 04. 09. 2018. 16:19 >> 16:09 0\nPodnijeli krivičnu prijavu protiv Cetinjanina\nSlužbenici cetinjske policije, nakon dobijenih rezultata vještačenja iz Forenzičkog centra, podnijeli su krivičnu prijavu protiv B.P. (29) iz Cetinja, zbog sumnje da je počinio krivično djelo nedozvoljeno držanje oružja i eksplozivnih materija.\nIz Uprave policije je saopšteno da su službenici Odeljenja bezbjednosti (OB) Cetinje 11. maja, na osnovu operativnih informacija i naredbe sudije za istragu Osnovnog suda u Cetinju, pretresli stan i druge prostorija koje korsiti B.P.\nTom prilikom, kako su kazali, policijski službenici pronašli su i oduzeli lovačku pušku marke Benelli u ilegalnom posjedu i to oružje uputili u Forenzički centar radi vještačenja.\nSlužbenici cetinjske policije su, nakon dobijenih nalaza vještačenja Forenzičkog centra, državnom tužiocu u Osnovnom državnom tužilaštvu (ODT) u Cetinju podnijeli krivičnu prijavu.\n19:43 Za 13 godina uložili 570 miliona eura


17-01-2021 07:45 Izdvojeno Svet Planeta\nGrčka policija je u izbegličkom kampu u Solunu uhapsila jednog Sirijca, osumnjičenog da je džihadista iz Fronta al-Nosra, na osnovu poternice holandskih vlasti, saznaje se danas od neimenovanog policijskog izvora.\nIsti izvor je rekao da je grčka protivteroristička policija juče uhapsila tog 33-godišnjeg muškarca.\nUhapšeni će najpre biti izveden pred sud u Solunu, a potom počinje procedura izručenja Holandiji na šta je on pristao, javlja grčka novinska agencija Ana.\nKako dodaje agencija Ana, muškarac je živeo sa ženom i dvoje dece u Holandiji gde su dobili status izbeglica.\nZašto Đinđić nije voleo ćirilicu i ko je njegov pravi otac?! Više o tome OVDE.\n(VIDEO) Monstruozno: Dete džihadista ubija dvoje Rusa\n(VIDEO) Sirijska i iračka vojska uništavaju uporišta džihadista


Obama traži novo odobrenje za napade\nAmerički predsednik zatražiće od lidera u Kongresu posebno odobrenje za vazdušne napade na položaje Islamske države u Iraku i Siriji\nPredsjednik Barak Obama, koji će sjutra sa kongresnim liderima razgovarati u Bijeloj kući, tražiće posebno odobrenje za vazdušne napade koje koalicija, predvođena Sjedinjenim Državama, izvodi na položaje pripadnika Islamske države u Iraku i Siriji.\nKada je Obama u septembru prvi put najavio vazdušnu kampanju, iskoristio je kongresno odobrenje na koje se prije više od deceniju pozvao tadašnji predsjednik Džordž Buš u borbi protiv Al Kaide nakon terorističkih napada 2001. godine.\nObama je na jučerašnjoj konferenciji za novinare međutim poručio da je vrijeme da se to odobrenje “ažurira” kako bi odgovaralo aktuelnoj bobi, a ne onima iz prošlosti. On je naglasio da je američkim vojnim snagama potrebna podrška i Bijele kuće i Kongresa.\nU međuvremenu, Sirijska opservatorija za ljudska prava saopštila je da su koalicione snage sinoć izvele vazdušne napade na druge dvije ekstremističke organizacije, Nusra front u sjeverozapadnoj sirijskoj pokrajini Idlib, te Ahrar al-Šam duž granice sa Turskom. Mete dosadašnjih dnevnih napada uglavnom su bili položaji Islamske države u sjevernoj i istočnoj Siriji.


Novo Brdo: Predstavnici lokalne vlasti i UN-a obišli porodicu Zdravković GracanicaOnline.Info\nNovo Brdo: Predstavnici lokalne vlasti i UN-a obišli porodicu Zdravković\n17. juna 2016. 2 min read\nPredsednik opštine Novo Brdo Svetislav Ivanović, komadir Policijske stanice i ekipa misije UN-a na Kosovu, obišli su danas Paralovo i porodicu Zdravković na koje je u više navrata do sada pucano iz vatrenog oružja, penosi TV Puls.\n„Ove napade doživljavam kao pritisak da moj brat i ja prodamo imovinu, za koju se već godinama interesuju komšije Albanci iz okolnih sela“, kaže Novica Zdravković, zabrinut za sigurnost njegove porodice i imovine. „Plašim se da i meni ne ukradu krave i iseku ono malo šume što mi je još preostalo“.,\nNapad na Srbe u Novom Brdu ovoga puta zainteresovao je i ekipu UNMIK-a.\nU razgovoru sa službenicima Ujedinjenih nacija na Kosovu, komandir policije u Novom Brdu Šukri Aliju je izjavio da policija preduzima sve zakonom predviđene mere na rasvetljavanju ovog slučaja.\n„Od 2014.godine do danas, u opštini Novo Brdo se dogodilo osam teških krađa, šest na štetu lokalnih Srba, dva na štetu Albanaca, ali do sada nismo uspeli da otkrijemo ili uhapsimo ijednog počinioca“, rekao je Aliju u izjavi za RTV Puls.\nGradonačelnik Novog Brda Svetislav Ivanović osudio je ovaj oružani napad i izrazio zabrinutost zbog učestalih bezbednosnih incidenata.\n„Samo u proteklih nedelju dana imamo pet prijavljenih krivičnih dela protiv lokalnih Srba i njihove imovine na teritoriji opštine Novo Brdo, što ponovo dovodi u sumnju mogućnost zajedničkog života Srba i Albanaca u ovoj opštini“, rekao je za Puls gradonačelnik Ivanović.\nPre dva dana u selu Bušince porodici Simionović ukradene su dve steone krave, a komšiji Branku Simiću automobil, putne isprave i platne kartice. Tri dana pre toga, porodici Miljković iz sela Izvor ukradene su četiri rasne krave i tovni bik čija se vrednost procenjuje na više od osam hiljada evra.\nPrevious Ponovo otvorena vatra na porodicu Zdravković iz Paralova\nNext Forbs napao srpsku humanitarnu organizaciju iz dijaspore „28. jun“\n27. jula 2021., 14:54


Direktore ćemo birati na konkursima - Istinomer\nDirektore ćemo birati na konkursima\nMinistar finansija o izboru direktora javnih preduzeća (RTV, 3. 12. 2012. godine)\n„Profesionalizacija upravljanja podrazumeva da se direktori Javnih preduzeća biraju na javnim konkursima. Na taj način, omogućiće se da država izađe iz javnih preduzeća.“\nMinistar finansija i privrede je, objašnjavajući korist od izmena Zakona o javnim preduzećima, istakao da je to uvođenje obaveznog javnog konkursa na osnovu koga će se imenovati direktor, ali i uslova koje kandidat mora da ispunjava da bi bio direktor.\nMeđutim, Vlada Srbije je na sednicama održanim 28. februara i 28. marta ove godine van konkursa imenovala 10 direktorka i V. D. direktora.\nTako su u februaru postavljeni direktori sledećih preduzeća:\nLjubiša Mihajlović – direktor Direkcije za Vodne puteve u Ministartsvu Saobraćaja\nVesna Knežević – V.D. direktorke Zavoda za transfuziju krvi Niš\nDragan Vasiljević – direktor Instituta za javno zdravlje Kragujevac\nMilan Ivanović – V.D. direktora Zdravstvenog centra Kosovska Mitrovica\nDarko Bošnjak – direktor Veterinarskog specijalističkog instituta Zrenjanin\nDragoljub Kojčić – V.D. direktora JP Zavod za udžbenike\nAleksandar Simonović – direktor JUP istraživanje i razvoj\nMesec dana kasnije direktori su postali i:\nAleksandar Dragišić – direktor Zavoda za zaštitu prirode Srbije\nMiroslav Ćirković – direktor Naučnog instituta za veterinarstvo Novi Sad\nSlobodan Ilić – direktor Veterinarskog specijalističkog instituta Pančevo\nsajt Vlade Srbije, 28. 3. 2013.\nIako je Zakon usvojen još krajem 2012. godine („Sl. glasnik RS“, br. 119/2012), a nadležna Komisija izabrana 12. februara, čak u 10 slučajeva je nastavljeno sa starom praksom.\nDa li će tako biti i ubuduće ostaje nam da sačekamo 30. jun, kada ističe zakonski rok za raspisivanje konkursa za izbor direktora javnih i javno komunalnih preduzeća. Prema prvim najavama čelnika gradova i opština u Srbiji, velike su šanse da se i ovaj rok probije.\nZbog svega toga, obećanje ministra Dinkića ocenjujemo kao neispunjeno.\njavna preduzeća direktori stranačko zapošljavanje funkcioneri


Gorenje KR 1800 SDP roštilj cena, cene Srbija, prodaja Beograd Novi Sad Niš\nGorenje KR 1800 SDP roštilj cene\nGorenje KR1800SDP prva 1800... specifikacija\ncena od 6.649,00 do 9.990,00 din | prodavnica (19)\nTefal CB-6718 roštilj\nEPonuda nije internet prodavnica već Vam omogućava da brzo i lako nađete Gorenje KR 1800 SDP roštilj po najjeftinijoj ceni. Naš cilj je da kupci budu što bolje informisani o ponudi Gorenje roštilj KR 1800 SDP na tržištu Srbije. Vrlo lako nalazite željeni proizvod za kategoriju Roštilji i grilovi cene, ne morate da lutate od sajta do sajta za Gorenje Roštilji i grilovi, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Gorenje KR 1800 SDP roštilj sa PRODAVCEM. EPonuda ne može da garantuje potpunu tačnost specifikacije i slika za Gorenje KR 1800 SDP roštilj. Pre kupovine, podatke za Gorenje roštilj KR 1800 SDP proverite na sajtu PROIZVOĐAČA.


Rukh Vynnyky - Šahtjor Donjeck, Fudbal - Predlog tip - 23/09 2020\nSreda, 23/09 - Fudbal, Ukrajina, Premier League\n23/09Rukh Vynnyky vs Šahtjor DonjeckUkupno pogodaka - iznad/ispodtip: Više 2.50\nU sredu je na programu zaostali meč ukrajinskog šampionata u kom će novajlija Ruh na svom terenu dočekati Šahtjor. Meč između ove dve ekipe je zakazan za 18 časova.\nNema nikakve sumnje da su fudbaleri Ruha najozbiljniji kandidati da na kraju šampionata napuste najkvalitetniji rang ukrajinskog fudbala, u kog su između ostalog i ušli prošle sezone kada su zauzeli drugo mesto na tabeli ukrajinske druge lige, uz samo bod manjka u odnosu na prvoplasirani Minaj.\nIpak, za sada se Ruh nije proslavio u prvoj ligi, pošto se posle dva odigrana kola nalaze na pretposlednjem mestu na tabeli i još uvek ne znaju za bodove, pošto su doživeli dva poraza. Prvo je Ruh poražen od Vorskle na gostovanju kada je bilo čak 5:2, da bi onda u prošlom kolu doživeli poraz i od Kolosa (1:2).\nŠto se tiče Šahtjora, već se polako postavlja pitanje da li ova ekipa ima dostojnu konkurenciju u ukrajinskom fudbalu. I prošle sezone je ekipa iz Donjecka bez većih problema došla do šampionske titule uz čak 23 boda viška u odnosu na drugoplasirani Dinamo Kijev. Ipak, fudbaleri Šahtjora nisu na najbolji mogući način započeli ovu sezonu pošto su u prva dva kola ostvarili pobedu i remi, i trenutno se nalaze na sedmom mestu na tabeli uz čak pet bodova manjka u odnosu na prvoplasiranu Vorsklu, ali i meč manje.\nNema nikakve dileme da su fudbaleri Šahtjora ogromni favoriti na ovom duelu, ali vam ipak predlažemo da se fokusirate na golove kojih bi prosto moralo da bude na ovom susretu. Zbog toga vam preporučujemo da probate sa igrom 3+ koju kladionica 1xbet plaća sa kvotom 1.51.


Preti li Briselu pariski scenario (foto) - Sputnjik Srbija\n12:36 17 April 2021\nPreti li Briselu pariski scenario (foto)\n18:47 21.11.2015 (osveženo 22:21 21.11.2015) Preuzmite kraći link\nOdluka o podizanju nivoa uzbune u Briselu bila je zasnovana na preciznim informacijama o riziku od napada poput onog koji se dogodio u Parizu, izjavio je belgijski premijer Šarl Mišel.\nBrisel: Nivo uzbune podignut na najviši nivo\nPostoji opasnost, kako je rekao, da nekoliko osoba naoružanih oružjem i eksplozivom može da izvrši napade, možda čak na više mesta.\n„Pozivamo građane da se ne predaju panici, da ostanu mirni. Preduzeli smo neophodne mere“, dodao je on.\nBelgijski ministar unutrašnjih poslova Žan Žambon saopštio je posle sastanka vlade da je situacija „ozbiljna“, ali pod kontrolom, i da je nivo opreza podignut na najviši stepen.\nOn je rekao da policija pretresa stanove u briselskom kvartu Molenbek kako bi se sprečila radikalizacija belgijske prestonice.\nBelgijska policija pretresa stanovnike predgrađa Brisela Molenbek\n„Nedopustivo je da vlasti u Briselu ne znaju tačno ko stanuje u tom delu grada“, rekao je on i dodao da postoje slučajevi da u jednom stanu živi deset ljudi, od kojih je registrovano samo dvoje.\nIstovremeno, u akciji policije u Briselu danas posle podne uhapšeno je šest osoba, ali kod njih nije pronađeno oružje.\nBelgijski mediji su takođe saopštili da je u toku potraga za dvojicom osumnjičenih za terorizam, od kojih bi jedan mogao da ima eksplozivnu napravu vezanu oko pojasa.\nOglasila se i Ambasada SAD u Belgiji, koja je pozvala sve Amerikance koji borave u toj zemlji da ostanu kod kuće, nakon što su lokalne vlasti upozorile da je opasnost od terorističkog napada u Briselu ozbiljna i aktuelna.\nU međuvremenu, život u Briselu se, kako se čini, odvija normalno, na ulicama ima dosta automobila, a federacija belgijskih fudbalskih klubova je saopštila da će se utakmice ovog vikenda igrati po planu, uprkos upozorenju vlade da treba otkazati utakmice i masovnije skupove.\nBelgija je prethodno danas podigla nivo uzbune u Briselu na najviši, četvrti nivo, zatvorivši metro i upozorivši građane da izbegavaju mesta na kojima ima puno ljudi, zbog „ozbiljne i neposredne“ pretnje napadom.\nGradonačelnik preporučio da lokali rade do 18\nGradonačelnik Brisela Ivan Majer danas je dao preporuku da barovi, klubovi i kafići u belgijskoj prestonici budu otvoreni do 18 sati, nakon što je u Belgiji nivo bezbednosti podignut na četvrti, najviši nivo zbog mogućeg terorističkog napada.\nPošto ta preporuka nema obavezujući karakter, mnogi lokali su ostali otvoreni, prenosi AP.\npretnja, uzbuna, teroristički napad, Belgija\n12:24 „Odgovor 2021“: Združena taktičko-pokazna vežba vojske i policije sa bojevim gađanjem\n12:17 Zapad ključa – ruska zastava se ne može zaustaviti!\n12:14 Praznično (ne)vreme: Proleće se vraća tek za mesec dana\n11:55 Rusija: Stiže jestiva vakcina protiv kovida sa ukusom „rjaženke“


Glumci čuvenog moskovskog teatra "Ermitraž" gosti Beograda - Naši u svetu\nObjavljeno 12/09/19 u 12:30\nČuveni moskovski teatar “Ermitaž” gost je Omladinskog pozorišta “Dadov” i Beograda od 11. do 14. septembra.\nTrideset glumaca predstaviće se beogradskoj publici 13. septembra u 20 časova u “Dadovu” predstavom “Van zakona”, saopštio je Beoinfo.\nDirektor “Dadova” Vladimir Mijović kaže da je poseta uzvratna i da se realizuje na osnovu ugovora o saradnji iz oblasti kulture između Omladinskog pozorišta “Dadov” i Državne budžetske ustanove kulture Grada Moskve teatra “Ermitaž”.\n“”Dadov” je već imao uspešnu posetu Moskvi, gde je odigrana predstava ”Romeo i Julija”, a ”Ermitaž” sada uzvraća posetu. Delegacija Grada Beograda i našeg pozorišta boravila je u Moskvi maja ove godine, čime je počela saradnja za koju očekujemo da će biti višegodišnja”, rekao je Mijović.\nNavodi da je važno da kontakti između institucija kulture budu učestali i da umetnici razmenjuju iskustva, a istovremeno da se širi duh dvaju naroda i pospešuje jedinstvo Rusa i Srba.\n“Umetnost povezuje mnogo jače nego bilo koja sfera ljudskog delovanja zbog svoje univerzalnosti”, rekao je Mijović, a prenosi Beoinfo.\nOn je pozvao beogradsku publiku da pogleda komad “Van zakona” Lava Lunca, u kojem će se predstaviti mlada generacija savremenih glumaca i reditelja, diplomaca i učenika radionice narodnog umetnika Rusije Mihaila Levitana.\n“Zagonetan grad Sjudad, blagorodan razbojnik, intrige i ljubav, narodni ustanak i njegove stravične posledice. Gde je granica između zakona koji su smislili ljudi samo zato da bi učvrstili svoju vlast i zakona prirode, zakona morala i savesti”, pitanje je koje postavlja taj komad.\nPrvi objavljeni komad mladog autora prihvaćen je 1923. da se režira u znamenitom Aleksandrijskom pozorištu i odmah je zabranjen, zbog čega možda može da se govori o njegovoj aktuelnosti i danas. Tokom posete Beogradu, gosti iz Moskve posetiće Narodni muzej i Muzej Nikole Tesle, a planiran je i obilazak Beograda turističkim autobusom.\nKoliko košta Zvezdin najskuplji igrač, koliko iznose premije za plasman u LŠ, kada počinje Zvezdina televizija…?


Koja bi mogla da bude sledeća destinacija iz Niša?\nNakon trinaest novih destinacija koje su iz Niša uvedene tokom 2019.godine i povećanjem postojećih linija, veliki broj putnika i dalje priželjkuje otvaranje veoma tražene i popularne linije ka Parizu, Londonu, Amsterdau kao i mnogim drugim destinacijama sa aerodroma “Konstantin Veliki“\nPariz, London, Amsterdam, Brisel, Oslo, Istambul. Prema ranijim istraživanjima ovo su samo neke od linija koje bi mogle da se nadju na sledećoj listi proširenja linija iz Niša, dok je za očekivati da će neke od ovih linija uvesti madjarska niskotarifna avio-kompanija Wizz Air, koja u zadnje vreme stagnirala sa uvodjenjem novih linija iz Niša.\nPodsećanja radi, madjarska niskotarifna avio-kompanija Wizz Air, prva je avio-kompanija koja je pokrenula niskotarifne letove iz Niša, a svojevremeno je bila kompanija koja je nudila najveći broj letova, dok se sada nalazi na trećem mestu, nakon kompanija Air Serbia i Ryanair.\nPored pomenutih linija potencijala sa aerodroma “Konstantin Veliki” imaju i sezonski i čarter letovi prema Grčkoj, Turkoj i eventualno Španiji.\nIstovrmeneno, niški aerodromom ove godine očekuje rekordan broj prevezenih putnika, dok će prema obećanjima rukovodstva, do kraja godine biti završen i predstavljen plan izgradnje nove terminalne zgrade niškog aerodroma koja je povećanjem broja putnika postala pretesna da primi sve putnike.


Vip - Prvi konkurs za razvoj Android aplikacija u Srbiji - NCMagazin\nVip je danas prvi u regionu lansirao konkurs za razvoj aplikacija za Android platformu pod nazivom "Vip Android izazov". Cilj takmičenja je prepoznavanje i pružanje podrške talentovanim lokalnim programerima. Autori odabranih 14 aplikacija će osvojiti vredne nagrade iz ukupnog fonda od 20.000 evra, dok će najbolja biti nagrađena novčanim iznosom od 10.000 evra. Verujemo da će Android biti jedna od vodećih platformi za "pametne" telefone u budućnosti. Zbog toga naša kompanija organizuje inovativno takmičenje ,,Vip Android izazov” u kome mogu učestvovati pojedinci, timovi, kompanije ili fakulteti iz Srbije. Naš cilj je da podstaknemo razvoj Android aplikacija na srpskom tržištu i da prepoznamo i nagradimo domaće programere veoma vrednim nagradama”, rekao je Aleksander Šperl, predsednik UO Vip mobile.\nSve aplikacije biće dostupne za besplatno "skidanje" na Android marketu, jedinstvenom mestu gde se trenutno nalazi preko 15.000 korisnih aplikacija. Korisnici širom sveta moći će da ih instaliraju na svoj Android telefon, bez obzira na tip uređaja koji poseduju ili mobilnog operatora čiju mrežu koriste.\nUčesnici mogu poslati više od jedne aplikacije i svaka od njih ima šansu da pobedi. Nakon registracije na Vip mobile sajtu, kao programeri dobijaju specijalni popust za kupovinu bilo kog Android telefona iz Vipove ponude. Aplikacije koje ispunjavaju postavljene zahteve biće ocenjene prema definisanim kriterijumima, a najbolje će osvojiti vredne nagrade. Registracija počinje danas i trajaće do 31. decembra 2009. godine, dok prijem aplikacija traje do 31. januara 2010. godine. Više informacija o konkursu "Vip Android izazov" može se naći na sajtu http://android.vipmobile.rs\nU želji da najširem krugu korisnika približi Android telefone, Vip je takođe predstavio HTC Tattoo™ – treći HTC telefon u svojoj ponudi baziran na Android platformi. Ovo je prvi Android telefon na našem tržištu sa 1.6 verzijom softvera koji pruža jedno od najboljih pretraživačkih iskustava na mobilnom telefonu trenutno dostupnih u svetu. Telefon takođe poseduje HTC Sense™ korisnički interfejs koji korisnicima pruža mogućnost da potpuno personalizuju uređaj u skladu sa svojim potrebama.\nVip mobile je prvi operater na svetu koji nudi specijalno dizajnirane maske za jedinstven izgled telefona – korisnici mogu da izaberu jednu od četiri maske koja najviše odgovara njihovom stilu i ličnosti.\nHTC Tattoo™ je dostupan samo u Vip centrima širom Srbije, po ceni već od 1 dinara


Može li sigurnost da zameni profit? - Svijet Osiguranja\nMože li sigurnost da zameni profit?\nDatum objave: 17.11.2019. Broj 11 | Godina 2019\nIako su kamate na štednju godinama na nivou statističke greške, naročito kada je reč o deviznoj štednji, građani Srbije i dalje u velikom broju poveravaju svoj novac bankama na čuvanje. Stručnjaci ističu da je to rezultat poverenja u finansijski sistem i potrebe za sigurnošću, ali i dodaju da je mali postotak onih koji se opredeljuju za investicionu štednju rezultat finansijske needukovanosti i nespremnosti na rizik\nOvogodišnji svetski dan štednje prošao je prilično nezapaženo u Srbiji, a o nedelji i mesecu štednje više niko i ne govori. Njaglasnije se čula Narodna banka Srbije sa podacima o visini štednje i poneka banka koja je “stidljivo” predstavila svoju ponudu za štednju, više uz isticanje svih ostalih pogodnosti, a mimo visine kamatne stope.\nRazlog leži u tome što su već nekoliko godina kamate na štednju na rekordno niskom nivou. Pre samo jednu deceniju, banke su se utrkivale koja će dati veću kamatu na štednju i čak su bile spremne i da se dogovaraju sa svakim klijentom ponaosob o visini kamatne stope, a danas kamate na štednju u evrima ne premašuju ni 1 odsto.\nIpak, neko bi rekao paradoksalno, građani i dalje štede u bankama – podaci Narodne banke Srbije pokazuju da bankarski depoziti stanovništva rastu iz godine u godinu, a dominantan vid ulaganja sredstava građana je upravo štednja u bankama.\nKamate padaju, štednja raste?!\nPrema podacima NBS, prosečna ponderisana kamatna stopa na dinarske depozite stanovništva u septembru ove godine iznosila je 2,82 odsto na godišnjem nivou, pri čemu su se, u zavisnosti od ročnosti, kamatne stope kretale u rasponu od 2,65 procenata (na dinarske depozite ročnosti do godinu dana) do 4,55 posto (na rokove duže od dve godine).\nProsečna ponderisana kamatna stopa na depozite stanovništva u evrima – valuti sa najvećim udelom u deviznoj štednji, u istom periodu je iznosila 0,90 odsto na godišnjem nivou i u zavisnosti od ročnosti kretala se u rasponu od 0,57 – 1,30 odsto.\nMeđutim, i sa ovakvim kamatama, štednja beleži rast, moglo bi se reći i impresivan u datim uslovima.\n“Dinarska štednja je u oktobru iznosila gotovo 75 milijardi dinara i četiri puta je veća u poređenju sa krajem 2012. od kada beleži intenzivan rast. Štednja u domaćoj valuti je prošle godine povećana za 10,9 milijardi dinara (oko 22 odsto), a u ovoj godini za 13,5 milijardi dinara, što je više od celokupnog prošlogodišnjeg rasta. U proteklih godinu dana (od oktobra prošle godine), štednja u dinarima povećana je gotovo za trećinu (31 procenat)”, navode u Narodnoj banci, pripisujući ove rezultate poverenju građana u dinar. Devizna štednja stanovništva, kažu podaci NBS, takođe ostvaruje permanentan rast, koji je ipak usporeniji u poređenju sa dinarskom štednjom. Tako je devizna štednja dostigla 10,6 milijardi evra, što je za 0,7 milijardi više nego krajem prošle godine.\nKako ističu u NBS, štednja u bankama je dominantan vid ulaganja sredstava građana i predstavlja jedan od najsigurnijih oblika ulaganja, “pre svega zbog stabilnosti finansijskog sistema”.\nO razlozima za niske kamate na štednju, iz NBS za Svet osiguranja kažu da je smanjenje kamatnih stopa u Srbiji – i na depozite, ali i na plasmane, odnosno kredite, upravo rezultat uravnoteženja makroekonomskog ambijenta u zemlji.\n“Pozitivni rezultati u održanju niske i stabilne inflacije već duži niz godina, relativne stabilnosti deviznog kursa, uravnoteženja javnih finansija, održiv rast, snažan priliv investicija otvorili su prostor za relaksaciju monetarnih uslova, odnosno smanjenje kamatnih stopa i na kredite i na depozite. Iako su prihodi od kamate na štednju možda manji nego ranije, drugi faktori, poput sigurnosti štednih uloga, takođe predstavljaju važan motiv koji opredeljuje građane da štede u bankama”, objašnjavaju iz NBS.\n“Ne treba zaboraviti ni da je štednja položena kod domaćih banaka osigurana do iznosa od 50.000 evra vrednosti štednog uloga”, podsećaju.\nBranko Živanović, profesor Beogradske bankarske akademije, za Svet osiguranja ocenjuje da je činjenica da se štednja danas ne isplati kao nekada, ali da je to prirodan poredak stvari.\n“Ukoliko klijenti imaju višak novca, svakako je bolje da sredstva drže u bankama na štednim računima ili oročeno kroz neki vid fleksibilne štednje, nego kod kuće. Treba se pomiriti sa činjenicom da štednja nije investicija, i da ko želi da zaradi mora da se angažuje i preuzme rizik. Štednju odlikuju minimalni prinosi ali i ultimativni vid sigurnosti povraćaja uloženih sredstava”, kazao je Živanović.\nProfesor ne smatra da je svojevrstan paradoks što ljudi i dalje štede u bankama iako su kamate zanemarljive.\n“Nema ničeg paradoksalnog u činjenici da građanstvo drži novac na računima u bankama gde mu je i mesto, klijenti na prvom mestu gledaju sigurnost. Ukoliko nisu spremni da rizikuju i kadri da ga ‘obrću’ i zarade, onda im je bitno da je, makar, to što imaju na sigurnom”, smatra on.\nNa pitanje koje se, iako nelogično, samo nameće, a to je da li banke uopšte žele štednju građana, ili im ovako niskim kamata poručuju da im njihova sredstva više nisu potrebna, Živanović kaže da bankama jeste potrebna štednja, ali da trenutno na tržištu ima dovoljno likvidnih sredstava, tako da banke nemaju interes da plate visoke kamatne stope na nju.\nKamate neće skoro “gore”…\nIma li šanse da kamate na štednju porastu? Profesor Živanović kaže da nema. “Banke su hiperlikvidne i u naredne dve do tri godine izvesno se neće utrkivati u prikupljanju štednje putem podizanja depozitnih kamatnih stopa”, ocenjuje on.\nMeđutim, niske kamate na depozite građana nisu ekskuzivitet Srbije, naprotiv, ponegde, kao recimo u Nemačkoj, Danskoj i Švajcarskoj, već su otišle i u “minus”.\n“Situacija u okruženju i Evropi je dosta slična. Kada su u pitanju najrazvijenija tržišta, na njima kamatne stope uglavnom depresiraju, sa trenutnim izuzećem SAD. Nije retka praksa da se uvode i negativne kamatne stope ili naknade za održavanje štednog računa. Sve to je rezultat visoke likvidnosti tih tržišta, negativnih referentnih stopa i manjka kvalitetnog plasmana”, navodi Živanović.\nS druge strane, kamate na štednju u Srbiji su čak i više nego u evrozoni, a profesor kaže da razlog leži u izvorima finansiranja.\n“U zemljama EU ih je više. Sam negativan EURIBOR jasno ukazuje koliko su ta sredstva trenutno napolju jeftina. U Srbiji imamo ograničen pristup EU fondovima i znatno restriktivniju politiku u pogledu rezervisanja, pa su i kamate na depozite više”, objašnjava naš sagovornik.\nIz Narodne banke poručuju da će u narednom periodu, visina kamatnih stopa koje banke u Srbiji nude za štednju i dalje u najvećoj meri zavisiti od kretanja referentnih kamatnih stopa NBS (za dinarsku štednju), odnosno Evropske centralne banke (za štednju u evrima).\n“NBS će nastaviti da promoviše dinarsku štednju pre svega doprinoseći stvaranju povoljnog poslovnog ambijenta očuvanjem niske i stabilne inflacije, relativno stabilnog deviznog kursa, kao i jačanjem finansijske stabilnosti”, poručuju iz Centralne banke.\nŠto se tiče devizne štednje, ocenjuju da nekonvencionalne mere monetarne politike Evropske centralne banke i pojedinih drugih centralnih banaka, uključujući i negativne osnovne kamatne stope, u značajnoj meri utiču na poslovanje domaćih banaka, što se očekuje i u narednom periodu.\nKada je reč o negativnim kamatama, u NBS ističu da je uvođenje negativnih kamatnih stopa na depozite kod banaka u pojedinim zemljama još uvek tek sporadična pojava.\n“Pojedine vodeće centralne banke, u uslovima niske inflacije i slabog privrednog rasta svojih ekonomija, već duži niz godina primenjuju nekonvencionalne instrumente monetarne politike, uključujući i negativne kamatne stope na depozite poslovnih banaka. Zbog toga su i neke poslovne banke u tim zemljama uvele mogućnost ugovaranja negativnih kamatnih stopa na određene kategorije velikih depozita preduzeća. Mnoge zemlje Evropske unije sprovode aktivnosti kako bi se onemogućilo uvođenje negativnih kamatnih stopa na štednju, jer bi se na taj način obesmislio institut štednje koja ima za cilj očuvanje uloga građana, čime se doprinosi povećanju njihovog standarda. Smatramo da u uslovima našeg finansijskog sistema nije opravdano zagovarati negativne kamatne stope na štednju građana, ali ni na depozite privrede”, ocenjuju iz NBS. Ističu i da, imajući u vidu činjenicu da je štednja najvažniji izvor kreditne aktivnosti u našoj zemlji, domaće banke imaju posebnu odgovornost da spreče da se trendovi negativnih kamatnih stopa na međunarodnim tržištima preliju u Srbiju. “Narodna banka Srbije očekuje da će banke i dalje nastojati da unapređuju depozitne poslove i uvećavaju bazu deponenata”, poručuju iz Narodne banke. Na isto pitanje o negativnim kamatama, i profesor Živanović ističe da ne očekuje takav scenario u Srbiji. “Može se eventualno očekivati da će kamate još blago padati, ali treba očekivati da će se i same reperne stope u EU oporaviti”, smatra naš sagovornik.\n…osim, možda, za oročenje većih suma\nA šta kažu bankari, da li i kada možemo očekivati veće kamate na evro štednju u Srbiji?\n“Ne u naredne dve do tri godine”, kaže Miloš Zečević, direktor Službe upravljanja aktivom i pasivom Erste Banke. On očekuje da kamate ostanu na niskim nivoima uprkos velikoj konkurenciji među domaćim bankama, a zahvaljujući činjenici da je, kako kaže, zbog usporenog rasta privreda zemalja evrozone, globalnih političkih nesigurnosti i uporno niskih stopa inflacije, Evropska centralna banka (ECB) na sastanku u septembru ove godine donela dodatni set mera kojim želi da stimuliše ekonomski oporavak, među kojima su i niske kamate na štednju. “Iako su niske kamate trenutno manje povoljne za štediše, one stvaraju stimulativnije okruženje za zaduživanje građana i privrede koji kroz finansiranje svojih potreba dodatno podstiču i domaći privredni rast. Veće zaduživanje građana i privrede treba da poveća tražnju za širokim spektrom dobara i usluga, čime bi se ubrzao privredni oporavak zemalja članica”, objašnjava Zečević. On dodaje da zbog usporavanja globalnog rasta i političkih i trgovinskih tenzija između SAD-a i Kine i neizvesnosti oko izlaska Velike Britanije iz EU, snižavanje kamatnih stopa nije izostalo ni kod većine ostalih svetskih centralnih banaka, počevši od SAD-a, pa uključujući i Srbiju. Podseća, međutim, da su trenutne kamatne stope na evro štednju u Srbiji su, iako manje primamljive za štediše nego pre jedne decenije, i dalje na višem nivou nego što je to slučaj u zemljama evrozone. “Razlog za to je rejting zemlje koji je, iako poboljšan, i dalje ispod investicionog ranga, što sa sobom povlači veće troškove zaduživanja domaćih banka u inostranstvu nego što je slučaj sa bankama evrozone. Kamate po kojima se naše banke zadužuju u evrima u inostranstvu se direktno odražavaju na kamatne stope na domaću evro štednju”, navodi Zečević. Prema njegovim rečima, ipak postoji prostor za rast kamata na depozite, i to kod oročenja značajnijih iznosa. “Na to bi mogla da ima uticaja nedavno izvršena reforma Zakona o osiguranju depozita. Do sada su banke bile u obavezi da plaćaju značajnu premiju Agenciji za osiguranje depozita, u iznosu od 0,6 posto godišnje na ukupan iznos depozita stanovništva, mikro, malih i srednjih preduzeća koje drže u svojim poslovnim knjigama, dok je zapravo samo iznos do 50.000 evra bio osiguran. Ukoliko npr. klijent kod banke oroči 100.000 evra na godinu dana po godišnjoj kamatnoj stopi od 1 posto, banku to po postojećem zakonu efektivno košta 1,6 odsto jer na ceo iznos depozita mora da plati premiju osiguranja. Reformom zakona koja će stupiti na snagu je izvršeno usklađivanje sa EU direktivama, pa će banke biti u obavezi da plaćaju premiju za osiguranje depozita samo na iznos koji je zapravo i osiguran, tj. na depozite iznosa do 50.000 evra po klijentu. Sprovedena reforma zakona posledično dovodi do nižih troškova prikupljanja velikih depozita stanovništva i stvara prostor da za deo tih ušteda banke budu spremne da tom segmentu klijenata ponude atraktivnije kamatne stope nego što je do sada bio slučaj”, objašnjava Zečević. Govoreći o negativnim kamatama na štednju, on ističe da je Srbija daleko od negativnih evro kamatnih stopa na depozite stanovništva zbog značajno viših kamatnih stopa na domaćem tržištu usled pomenute premije rizika zemlje, a dodatno i jer NBS trenutno ne zaračunava negativne kamatne stope na izdvojenu deviznu obaveznu rezervu banaka.


"Ono što je za nas od ključnog značaja je to da nastavimo razgovore o bilateralnoj saradnji poslije potpisivanja trgovinskog sporazuma sa Evroazijskom unijom, da vidimo kako da poboljšamo našu trgovinsku razmjenu", rekao je predsjednik Srbije za RTS.\n"To je važan dio pruge, moramo da zaustavljamo vozove jer je u užasnom stanju, pravićemo tu najmodernije tunele, veoma modernu prugu i za to će biti potrebno oko 450 miliona evra, kao što će za prugu od Niša do Preševa biti potrebno više od milijardu evra", naveo je Vučić.\n"Ne znamo šta će se desiti u tim odnosima između Rusije i Ukrajine, i nama cijela zemlja može da bude ugrožena ukoliko ta pitanja ne riješimo sa našim ruskim partnerima", rekao je Vučić i dodao da bez gasa ne bi radila industrija.\n"Srbija je sve snažnija i to radimo iz preventivnih razloga, da bi smo odvratili svakoga ko pomisli da učini nešto protiv naše zemlje", rekao je predsjednik Vučić i dodao da Srbija danas ima flotu sa najmodernijim helikopterima.\nPredsjednici Srbije i Bjelorusije\nVučić od Lukašenka dobio ikonu Svetog Nikole


Izvestilac Evropskog parlamenta (EP) za Srbiju Vladimir Bilčik izjavio je 24. februara da će 1. marta početi međustranački dijalog u Srbiji uz posredstvo Evropske unije (EU).\nOn je u izjavi za Radio-televiziju Srbije (RTS) kazao da je jedna od glavnih poruka Izveštaja Evropskog parlamenta da je EP spreman da pomogne Srbiji u popravljanju uslova za političku utakmicu u zemlji.\n"Pokrećemo međustranački dijalog u razgovoru sa predsednikom Skupštine Ivicom Dačićem 1. marta. Evropski parlament će imati četiri predstavnika (u dijalogu), što pokazuje našu posvećenost. Uz (poslanicu EP) Tanju Fajon i mene, učestvovaće i iskusni bivši poslanici, Knut Flekenštajn i Eduard Kukan", naveo je Bilčik.\n"Pozivam sve političare u Srbiji da se nedvosmisleno posvete reformama, što se pre svega odnosi na pravosudje i slobodu medija i uskladjivanje sa spoljnom politikom EU. Mnogo je učinjeno, ali još mnogo tek treba uraditi", rekao je Bilčik.\nPredsednik Srbije Aleksandar Vučić je 24. februara, govoreći o izveštaju EP rekao:\nVladimir Bilčik je rekao za RTS da je navođenje primera "Krušika", "Jovanjice" i "Telekoma" u Izveštaju rezultat dugih pregovora političkih grupa, ali je dodao da to nije novost, jer se oni nalaze i u ranijim izveštajima\nEvropske komisije i Evropskog parlamenta.


Dobitak nagradne igre Pauerbol rekordnih 1,3 milijarde dolara\nZvaničnici američke lutrije procenili su da će nagrada na narednom Pauerbolu (Powerball) iznositi 1,3 milijarde dolara, što predstavlja izvlačenje sa najvećim džekpotom do sada u svetu.\nNagrada je povećana pošto niko nije pogodio dobitnu kombinaciju na poslednjem izvlačenju u subotu, a iznos će rasti dokle god igrači budu uplaćivali svoje kombinacije.\n„Najveći džekpot u istoriji sveta. Apsolutno potvrdjeno“, izjavio je Geri Grif, izvršni direktor državne lutrije koja je deo udruženja koje vodi Pauerbol.\nOn je dodao da lutrija „nikad nije bila na tim nivoima“.\nAP navodi da je džekpot toliko veliki da se na bilbordima širom Teksasa reklamira nagrada u iznosu od 999 miliona dolara jer nisu predvidjeni za prikazivanje milijardi.\nDodaje se da je verovatnoća za pogodak na izvlačenju jedan prema 292,2 miliona.\nPauerbol se igra u četiri američke države, a nagradna kombinacija izvlači se dva puta nedeljno.


Otkriveno čiji med sadrži ostatke antibiotika - Agro TV\nPočetna Novo Otkriveno čiji med sadrži ostatke antibiotika\nPogon „Naš med” isključio je ova dva pčelara iz planiranog kontingenta za izvoz, a novi zbirni uzorak biće poslat na još jednu analizu u Floramo u Italiji. Ukoliko rezultati budu dobri, med će biti otkupljen od pčelara, homogenizovan i isporučen krajnjem kupcu, navode iz SPOS-a.\n– Primena antibiotika u pčelarstvu je apsolutno zabranjena i godinama radimo na uspostavljanju sistema kvaliteta domaćeg meda. Pre desetak godina u 30 odsto uzoraka ovog proizvoda koji je iz Srbije stizao do laboratorije u Bremenu sadržalo je ostatke makar jednog antibiotika, a danas je drugačije. To pokazuje i ovaj primer da su od 125 tona koji je u poslednjih šest meseci izvezen u Italiju (samo u jednom šleperu je med 40 proizvođača) sporni bili samo uzorci dva proizvođača iz Svilajnca i Gornjeg Milanovca.\nU jednom su pronađeni ostaci sulfametazina, a kod drugog pčelara ostaci sulfametoksazola i u oba slučaja reč je o količinama koje višestruko premašuju granicu od 0,1 mikrograma po kilogramu. Neka ovaj primer posluži i ostalim pčelarima koji potpuno besmisleno koriste antibiotike u pčelarstvu po preporukama iz zastarelih knjiga. Laboratorijske analize su sve preciznije iz godine u godinu i otkrivaju na hiljade puta manje količine nego što je bio slučaj pre samo nekoliko godina, te nema šanse da se prisustvo antibiotika ne otkrije – poručuju iz SPOS-a.\n– Smatramo da je vreme da se ne samo u pčelarstvu, nego i u industriji hrane generalno otvoreno govori o tome ko ne poštuje propise. Pčelari koji su koristili antibiotike, a onda su takav med ponudili pogonu učinili su to svesno nanoseći štetu koju će sada morati da nadoknade. Postoji mogućnost i da je antibiotik došao u košnicu „sa strane” mada je u ovom slučaju reč o visokim koncentracijama, pa je to malo verovatno. Naša dužnost nije da utvrđujemo poreklo antibiotika, već samo da med koji ih sadrži uklonimo iz kontingenta koji plasiramo na tržište, a pošto smo po Zakonu o bezbednosti hrane dužni da o utvrđenom nalazu obavestimo nadležne državne organe (Upravu za veterinu Ministarstva poljoprivrede), na njima je dalji postupak – objašnjavaju iz ovog saveza.\nU lečenju pčela nije dozvoljena upotreba antibiotika. Ipak, pčelarstvo i proizvodnja meda, prema mišljenju stručnjaka, suočavaju se sa brojnim izazovima, pa tako i sa sve češćim korišćenjem antibiotika kako bi se sprečile infekcije pčela uzrokovane patogenim mikroorganizmima. Ostaci ovih lekova mogu se naći u medu i 315 dana posle njegovog izvrcavanja, a u prerađenom polenu prisustvo se detektuje za šest godina.\nUpotrebom ovih lekova pčelari sebi čine zlo, jer se ni za jedno oboljenje pčela danas ne preporučuje njihovo korišćenje. Poznato je da antibiotici takođe mogu da dospeju u med i usled prskanja voća i to se dešava i u drugim zemljama i pored stalnih edukacija pčelara i čestih kontrola. Stručnjaci smatraju da će se to i dalje događati sve dok postoji mogućnost da pčelari sami mogu da dođu do antibiotika i da ga upotrebe.


Početna:: Vesti i saopštenja :: Saopštenje Saveta RRA povodom emisije „Preljubnici“\nSreda, 13. Feb 2013.\nEmiteru je naloženo da emisiju Preljubnici i slične programa sa ovakvim sadržajima ne može da emituje pre ponoći. Savet je upozorio predstavnike TV Pink da sve emisije moraju biti označene na pravilan način za godište kome su namenjene, a u skladu sa Opštim obavezujućim upustvom. Kada je reč o konkretnoj emisiji, i eventualnim saznanjima autora o krivičnom delu na osnovu koga je napisan scenario za ovu emisju, Savet očekuje da nadležni organi sprovedu postupak u skladu sa zakonom.\nSavet je upozorio TV Pink da je sadržaj ove emisije suprotan Zakonu o radiodifuziji i Opštem obavezujućem uputstvu o ponašanju emitera (kodeks) i obavezao emitera da ovo saopštenje javno objavi u svojim centralnim informativnim emisijama uz izvinjenje gledaocima. Zbog spornog sadržaja, u skladu sa zakonom protiv TV Pink je podnet i zahtev za pokretanje prekršajnog postupka.


Preduzetnik je poslovno sposobno fizičko lice koje obavlja delatnost u cilju ostvarivanja prihoda i koje je kao takvo registrovano u skladu sa Zakonom o registraciji. Preduzetnik može biti samo fizičko lice. Ostvarivanje prihoda je bitno obeležje preduzetnika kao privrednog subjekta, jer je upravo dobit glavni razlog postojanja i poslovanja preduzetnika, tako da se sa aspekta sticanja dobiti preduzetnik izjednačava sa privrednim društvom kao privrednim subjektom. Preduzetnik može da se registruje na određeno ili neodređeno vreme i za razliku od privrednog društva ima zakonsku mogućnost privremene obustave delatnosti.\nImovina i odgovornosti za obaveze\nPreduzetnik za sve obeveze nastale u vezi sa obavljanjem svoje delatnosti odgovara celokpunom svojom imovinom i u tu imovinu ulazi i imovina koju stiče u vezi sa obavljanjem delatnosti. Odgovornost za obaveze nastale iz poslovanja ne prestaje brisanjem preduzetnika iz registra.\nPreduzetnik može da obavlja sve delatnosti koje nisu zakonom zabranjene za koje ispunjava propisane uslove, uključujući i stare i umetničke zanate. Preduzetnik obavlja delatnost pod istim uslovima kao i privredno društvo. Međutim za obavljanje određenih delatnosti neophodno je obezbediti saglasnost nadležnog organa za obavljanje tih delatnosti, kao uslov prilikom upisa u registar kod Agencije za privredne registre, kao što su: zdravstvene delatnosti, veterinarske ordinacije, apoteke, poljoprivredne apoteke, taksi prevoz, poslovi zastupanja u osiguranju, poslovi stečajnog upravnik, komunalne delatnosti i sl.\nPreduzetnik može doneti odluku o nastavku obavljanja delatnosti u formi privrednog društva. Nakon gubitka svojstva preduzetnika, to fizičko lice ostaje odgovorno celokupnom svojom imovinom za sve obaveze nastale u vezi sa obavljanjem delatnosti do trenutka brisanja preduzetnika iz registra. Navedenom promenom privredno društvo postaje pravni sledbenik nad preduzetnikom.\naccounting bookkeeping knjigovodja knjigovodstvena agencija knjigovodstvena usluga knjigovodstvene usluge konsalting aktiv osnivanje firmi osnivanje preduzeca preduzetnicka radnja propisi vlasnik zakon бухгалтерия Бухгалтерское агентство


Dogovor o zajedničkom rešavanju problema prisustva migranata – Kanizsai Újság online\nDogovor o zajedničkom rešavanju problema prisustva migranata\nby Kanizsai Újság 2020-02-06\nPovećano prisustvo migranata u pograničnom području na severu Vojvodine bilo je povod, da se u Kanjiži za zajedničkim stolom nađu čelnici lokalnih samouprava Subotice, Kikinde, Novog Kneževca i Kanjiže i predstavnici policije, kao i Komesarijata za izbeglice i migracije Republike Srbije sa komesarom Vladimirom Cucićem, radi utvrđivanja zajedničkog stava i razmene iskustva za rešavanje problema. Sastanak je upriličen na inicijativu predsednika i zamenika predsednika kanjiške opštine Roberta Fejstamera i Nebojše Rakića.\n– Ovo je dobra podloga da sa jedne strane i stručni ljudi Komesarijata, zvaničnici policije i mi političari da zajednički razumemo šta se opet dešava posle 2015. i 2016. godine na našem području, kako da reagujemo i šta da kažemo građanima. Najvažnije je da građani razumeju da kod ovih dešavanja kontrolu i pouzdanu podlogu daju sve instituciji u Srbiji, da bi ovaj trend malo olakšali. Kad mi pričamo o problemima ovde na severu, najčešće dobijemo zvanične odgovore da nismo u toku, i ne znamo šta se dešava u centranoj delu i jugu Srbije i da mnogo je tamo mnogo veći broj migranata. Naš stav je da nam je prioritet bezbednost naših građana, zato i molimo naše institucije da sa jedne strane odrade aktivnosti koje su u njihovoj nadležnosti, a sa druge strane molimo građane da i dalje budu strpljivi kao i do sada – izjavio je predsednik kanjiške opštine Robert Fejstamer, koji se povodom skupa u Kanjiži jedini obrtaio predstavnicima medija.\nFejstamer je dodao da pošto do sada nije bilo prijavljenih sukoba između građana i migranata, mišljenja je da smo na dobrom putu da sve ostane pod kontrolom.\n– Obećano nam je da će se dati takve alate kojim ćemo imati veću bezbednost unutar naselja. S jedne strane su naši ljudi koje angažujemo u lokalu, da budu svesni da neke civilne organizacije migrantima pomažu u negativnom smislu, tako da moramo davati pravu sliku šta se događa, kao i o broju migranata, jer su naši podaci drugačiji od zvanične državne statistike. Na primer prekjuče nam je rečeno da na teritoriji opštine Kanjiža ima oko 150 migranata, a po našoj evidenciji ih je bilo oko 300, što je ogromna razlika i zato je jako bitno da komunikacija i saradnja bude mnogo bolja. Važno je da se barata objektivnim brojkama, da ako je potrebno reaguje policija i s druge strane da se reaguje i obezbedi prevoz autobusima u prihvatne centre, gde je migrantima i mesto, a ne na ulici i šumi – kaže Fejstamer.\nOn je ukazao je i da je svaka od lokalnih samouprava ovu problematiku pokušavala da reši na svoj način, te da je neophodno usaglasiti aktivnosti, jer nije rešenje da se migranti vrte u krug od Kanjiže prema Subotici pa prema Kikindi i Novom Kneževcu.\n– Lokalna samouprava i dalje nema zakonsku mogućnost da bilo šta preduzme u ovom smislu, ali ima finansijsku mogućnost da pomaže institucijama koje imaju tu mogućnost – predočio je Fejstamer. – To treba da svedemo na isti nivo i da imamo neku vrstu zajedničkog dogovora kako da opštine međudobno sarađuju, kao i policijske stanice koje i sada sarađuju, takođe i kako da svakodnevno uključujemo Komesarijat za izbeglice i migracije koji na državnom nivou koordinira prilike – rekao je Fejstamer.\nRazgovaralo se i o sve prisutnijoj pojavi upada migranata u privatne kuće i prazne objekte u pograničnim mestima na severu Banata i Bačke. Predsednik kanjiške opštine Fejtamer je konstatovao da nažalost na to se uglavnom može naknadno, a ne unapred reagovati.\n– Jedno rešenje da se ti slučajevi prijavljuju policiji i da ona reaguje svugde gde dolazi do neovlašćenog upada. Do sada je tamo gde je do toga dolazilo policija za jedan dan rešavala situaciju, međutim, situacije se ponavlja i postavlja se pitanje zašto se to ne sprečava. Policija nema dovoljno kadrova da sve pokrije, a nažalost ima nekolicina lokalnih stanovnika koji za novac pomažu migrantima, što kao lokalna smaouprava a i policija ne mogu da kontrolišu – rekao je Fejstamer.\nEvidentno je da u mestima na severu Vojvodine nekolicina fizičkih lica, ljudi koji koordiniraju, navodi i upućuju migrante gde i kako da pokušaju preći granicu, a Robert Fejstamer je kategoričan da ih sigurno ima na podurčju opštine Kanjiža.\n– Kada predočimo migrantima i upućujemo na smeštaj u prihvatnim centrima, oni to ne žele uveravajući nas da će za dva sata preći granicu. Civilne organizacije kada dele hranu i brinu migrantima, to je jedna stvar, a drugo je kada im dele šatore da bi formirali kampove u šumi. To je davanje signala migrantima da ne veruju vlastima i institucijama države, nego civilnim organizacijama, što je negativna strana jer ako imamo državnu politiku šta u operativnom smislu sprovodi Komesarijat za izbeglice i migracije, nemamo mogućnost ni potrebu da menjamo taj kurs. Ovde je veliki problem da se umešaju takva fizička lica i civilne organizacije koje štete sistemu – ukazao je Fejstamer.


Opšti uslovi Pijace MOJ SALAŠ - Zelena mreža Vojvodine\nTrenutno ste ovde: SRPSKI » Multifinkcionalna poljoprivreda » Održiva poljoprivreda » Pijaca "Moj salaš" » Opšti uslovi Pijace MOJ SALAŠ\n1. Prodavci na pijaci mogu biti samo proizvođači koji su registrovani kod Zelene mreže Vojvodine i koji su od nje dobili dozvolu za učešće na pijaci. Na pijaci je dozvoljena prodaja proizvoda iz sopstvene proizvodnje: sve vrste zdravstveno bezbedne hrane (prednost ima hrana iz organske proizvodnje), zanatski i proizvodi iz domaće radinosti, suveniri i rukotvorine. Sva roba koja se prodaje mora biti registrovana kod Zelene mreže Vojvodine.\n2. Proizvodi koji se prodaju na pijaci su podložni kontroli kvaliteta i zdravstvene bezbednosti koju vrši ovlašćeni inspektor (sanitarni, ekološki i drugi). Zabranjuje se prodaja proizvoda koji ne zadovoljavaju uslove navedene u stavu 1. i 2, a proizvođačima - prodavcima tih proizvoda se oduzima dozvola za učešće na pijaci.\n3. Proizvodi koji se izlažu na tezgi (posebno hrana) moraju biti atraktivno upakovani, isključivo u prirodne materijale i jasno obeleženi (naziv proizvođača i drugo).\n4. Svaki proizvođač - prodavac je odgovoran za transport svoje robe do i od pijace, izlaganje robe i uređenje prodajnog mesta, prodaju i pakovanje robe, ukanjanje neprodate robe i čišćenje prodajnog mesta.\n5. Naknada za prodajno mesto se za prvu, promotivnu pijacu ne plaća, a za svaku sledeću pijacu se naplaćuje naknada za prodajno mesto srazmerna osnovnim troškovima pijace.\n6. Za prvu, promotivnu pijacu se neće naplaćivati troškovi organizacije, promocije i razvoja pijace. Za svaku sledeću pijacu proizvođači - prodavci su u obavezi da samostalno izdvoje procenat (u dogovorenoj visini, uobičajeno je 10%) za organizaciju, promociju i razvoj pijace Moj salaš.\n7. Na prvoj, promotivnoj pijaci preporučuje se prodaja robe po cenama nižim od cena na drugim pijacama u Novom Sadu.\n8. Proizvođači - prodavci na pijaci se moraju prijaviti odgovornom licu pijace minimum pola sata pre početka radnog vremena pijace i navesti vrstu robe i količinu koju su doneli za prodaju. Odgovorno lice im dodeljuje mesto za prodaju. Sva prodajna mesta moraju biti očišćena najkasnije pola sata po završetku radnog vremena pijace.\n9. Svako ko dođe na pijacu, proizvođač - prodavac ili kupac, dolazi na sopstveni rizik. Za svojstva i kvalitet robe i prodaju odgovara proizvođač - prodavac.\n10. Sve nezgode, povrede i nepravilnosti u radu odmah se prijavljuju odgovornom licu pijace.\n11. Svesno narušavanje pravila pijace (prodaja robe koja nije registrovana u Zelenoj mreži Vojvodine, nedolazak na pijacu bez opravdanja, remećenje pijačnog reda i mira, neurednost prodajnog mesta u toku i po završetku rada pijace i drugo) povlači isključenje iz učešća na pijaci.\nPrethodna strana: Pijaca "Moj salaš" Sledeća strana: Porodica Vozar - organski proizvođač


Potpisan Protokol o saradnji FDU i VGIK\nTanjug 13. juna 2019. 15:01\nBEOGRAD – Dekan Fakulteta dramskih umetnosti Miloš Pavlović i prorektorka za međunarodnu saradnju i istraživanja Sveruskog državnog instituta za kinematografiju S.A.Gerasimov (VGIK) Elena Rusinova potpisali su danas u Beogradu Protokol o saradnji kojim je ozvaničena višegodišnja saradnja dveju visokoškolskih ustanova.\nPavlović je istakao da je VGIK jedna od najuglednijih i najstarijih filmskih škola, koja ove godine proslavlja vek postojanja, i da će kao takva FDU doneti nova znanja, uvid u nove najsavremenije umetničke prakse i nove metode učenja.\n„Želimo da ova saradnja ovdašnjoj kulturno-umetničkoj sceni dodatno predstavi bogato i uzbudljivo rusko umetničko tržište, a da našim mladim umetnicima ponudi nove omogućnosti za usavršavanje i rad“, kazao je Pavlović.\nOn je primetio da je u vremenu turbulentnih okolnosti za umetnost, izazova za glumce, reditelje, dramaturge, sve kompetitivnijeg tržišta, važno da se proširuju vidici, stiču nova znanja i da se na nove savremene načine promišljaju i oblikuju događaji.\nUkazao je da je važno sačuvati posebnost i vrednost autentičnog umetničkog izraza, negovati tradiciju i na njoj graditi savremene platforme za stvaranje kvalitetne umetnosti.\n„Radeći sa našim profesorima i studentima proteklih dana, članovi delegacije VGIK-a su nam prikazali i sa nama podelili neverovatna znanja, veštine, pomogli nam da zajedno sagledamo granice umetničkog rada do kojić ćemo, nadamo se, zajedno koračati narednih godina“, rekao je Pavlović.\nRusinova je kazala da će danas potpisani zvanični dokument motivisati obe strane i proširiti format saradnje sve institucije.\n„Ovaj protokol ne označava početak nekog novog posla, niti je kamen temeljac naše saradnje jer ona postoji više godina. Dekan Fakulteta dramskih umetnosti nam je pokazao Knjigu utisaka u kojoj smo prepoznali potpise nekih nama dragih ljudi, a jednu od posveta je ostavio Sergej Bondarčuk“, rekla je Rusinova koja je pozvala kolege sa FDU-a na proslavu 100 godina VGIK-a u septembru i na kongres Asocijacije filmskih škola u oktobru.\nAtaše za kulturu i prvi savetnik u Ambasadi Ruske Federacije Aleksandar Nikolajevič Konanihin ocenio je današnji događaj na FDU-u kao važan i kvalitativnu promenu u odnosima Rusije i Srbije u oblasti kulture.\n„Ove godine smo imali tri zajednička filma, dva dokumentarno-igrana i jedan igrani koji je prikazan u više od 20 zemalja i ovaj protokol, koji je danas potpisan, ojačaće tu saradnju“, istakao je Konanihin, ocenivši to i kao doprinos kulturi slovenskih zemalja, ali i celokupnoj evropskoj kulturi.\nProfesori i studenti škole VGIK borave u Beogradu od 11. juna i organizovani su masterklasovi sa fokusom na glumu i scenski pokret, kompjutersku grafiku i specijalne efekte u audiovizuelnim sadržajima, korišćenje svetla u kinematografiji.


Qualys: Zaštita podataka tri miliona osiguranika | PC Press\nQualys: Zaštita podataka tri miliona osiguranika\n11. mart 2019. 18. mart 2019. PC Press\nKompanija Generali osiguranje je po veličini druga osiguravajuća kuća na tržištu Srbije. Sa više od tri miliona osiguranih lica i preko 1.500 zaposlenih, lider je na polju životnog i privatnog zdravstvenog osiguranja.\nČuvanje ličnih podataka je neizbežno u industriji osiguranja, a korisnici očekuju da će kompanije upravljati njihovim podacima na bezbedan način. Kao jedan od lidera na tržištu Srbije, Generali osiguranje čuva finansijske i druge osetljive podatke više od tri miliona građana. Međutim, doskora kompanija nije posedovala zrelo rešenje za identifikovanje najnovijih cyber pretnji i čuvanje podataka.\nO dosadašnjoj situaciji, Nebojša Varoščić, menadžer za IT bezbednost i rizike u Generali osiguranju, kaže: „Ranije nismo imali alate za upravljanje ranjivostima. Oslanjali smo se isključivo na spoljne partnere da dođu kod nas, skeniraju naš sistem i identifikuju rizike. To je bilo i skupo i nedovoljno često.“\nKompaniji je postalo jasno da taj pristup nije održiv na duže staze. Odluku o promeni je ubrzalo i to što je matična kompanija Generali uspostavila novu politiku informacione bezbednosti i donela nove smernice za zaštitu podataka. To, kao i brzina kojom se nove pretnje pojavljuju i razvijaju, uz štetu koju mogu naneti kompaniji, podstaklo je donošenje odluke o nabavci specijalizovanih alata.\nDodatni izazov donela je i nova regulativa vezana za zaštitu podataka koju je donela Vlada Srbije. Novi zakon je uglavnom preslikao principe koje je doneo GDPR na nivou Evropske unije, a postavio je i 21. avgust 2019. kao rok da kompanije svoje poslovanje usaglase s njim.\nU tom domenu, Nebojša Varoščić ističe: „Nova regulativa je značila da moramo još brže da radimo na traženju rešenja, tako da smo brzo identifikovali ključne zahteve. Želeli smo rešenje koje može brzo i jasno da identifikuje pretnje za naše heterogeno IT okruženje, kao i da nam obezbedi pregled svih resursa u mreži.“\nIzbor i implementacija\nKompanija Generali osiguranje je tokom procesa izbora razmatrala više vodećih dobavljača bezbednosnih rešenja i na kraju se odlučila za Qualys. Za donošenje odluke presudni su bili vrhunski kvalitet i laka upotreba njihovih rešenja.\n„Qualys je imao odlične preporuke, a odmah se izdvojio po lakoći korišćenja. To je bio važan element u izgradnji našeg okruženja,“ kaže gospodin Nebojša Varoščić.\nKompanija je implementirala Qualys Vulnerability Management (VM) kako bi omogućila automatizovano praćenje i otkrivanje bezbednosnih pretnji širom heterogene infrastrukture. Ovo rešenje se koristi za nadgledanje svih 56 javno vidljivih IP adresa koje Generali osiguranje koristi, kao i niz aplikacija širom njihove mreže. Svi ovi sistemi skeniraju se na nedeljnom nivou, a uvedena je i politika skeniranja svakog novog servera ili uređaja pre nego što se na njega prebace bilo kakve osetljive informacije.\nKada Qualys VM otkrije rizik na bilo kom od sistema, prioriteti se uglavnom definišu u skladu sa standardnim rangiranjem koje je Qualys definisao, što je dovoljno da se otkloni većina neželjenih situacija. Redovno se prave i dva prilagođena izveštaja o ozbiljnim pretnjama, a bordu kompanije se kvartalno predstavlja zbirni izveštaj.\nQualys VM je omogućio kompaniji da posluje u skladu sa internim i eksternim polisama. O tome Nebojša Varoščić kaže: „Qualys VM radi odlično i za otkrivanje resursa. Redovnim skeniranjem cele mreže, lako možemo videti kad se doda novi uređaj i proveriti da li zadovoljava regulatorne standarde.“\nZaštita ličnih podataka\nUz Qualys VM, Generali osiguranje je sigurno da će svi potencijalni rizici za infrastrukturu biti ekspresno otkriveni, a samim tim i da će lični podaci tri miliona osiguranika biti temeljno zaštićeni od cyber napada.\nPo rečima gospodina Varoščića, ovo rešenje je iz temelja promenilo pristup informacionoj bezbednosti u kompaniji Generali osiguranje. Jasni izveštaji i kreiranje liste prioriteta pretnji takvi su da i ljudi van IT sektora razumeju obim i uticaj koji ranjivosti sistema mogu da naprave. Zahvaljujući tome, nakon implementiranja Qualys rešenja bila su im potrebna svega tri meseca da otklone više od polovine pretnji prisutnih u njihovoj infrastrukturi.\nOsim toga, uspeli su da izbegnu bar jedan ozbiljan pokušaj upada u sistem, zahvaljujući brzoj reakciji na poznatu Heartbleed ranjivost. „Na dan kad je ranjivost otkrivena, iz Qualys‑a su nas hitno kontaktirali da nas upozore na ozbiljnost situacije. Brzo smo reagovali, skenirali smo sistem da definišemo obim naše ugroženosti, a potom smo formirali tim koji je instalirao neophodne zakrpe“, ističe Nebojša Varoščić.\nKada su ga kasnije tog dana kolege iz drugih institucija upozoravale na problem, Generali osiguranje je privodilo kraju otklanjanje rizika. „Zahvaljujući Qualys rešenju bili smo jedan velik korak ispred problema“, dodaje gospodin Varoščić.\nQualys VM ne samo da omogućava efikasnije i efektivnije otklanjanje pretnji već pomaže i tokom obaveznih revizija. Funkcionalnosti vezane za skeniranje olakšavaju sprovođenje tehničkih revizija i omogućavaju Generali osiguranju da odmah vide kako je infrastruktura konfigurisana i da li su najnovije „zakrpe“ instalirane. Ova mogućnost je posebno bitna radi usklađivanja sa odredbama Zakona o zaštiti podataka.\nIT sektor kompanije je impresioniran onim što je Qualys VM rešenje do sada pokazalo, tako da u Generali osiguranju planiraju da prošire implementaciju dodavanjem Qualys Web Application Scanning (WAS) alata.\nS jedne strane, dobili su rešenje koje im pruža stalnu zaštitu, s druge su uštedeli i do 50 odsto u odnosu na raniji pristup. Zbog takvih prednosti, u Generali osiguranju žele da prodube odnos i planiraju da Qualys WAS upotrebe da bi unapredili bezbednost sistema okrenutih osiguranicima.\n• Nedeljno skeniranje štiti lične podatke osiguranika od novih pretnji\n• Razumljivi izveštaji o rangiranju ranjivosti\n• Skeniranje koje omogućava tehničku reviziju u skladu sa zakonskim propisima\n• Do 50 odsto niži troškovi u odnosu na upotrebu eksternih alata i usluga skeniranja\nKorisna adresa: www.generali.rs\nTagovi: biznis, generali, generali osiguranje, poslovno rešenje, qualys, rešenje\n← Infrastruktura kao servis: Moj kompjuter – tvoj oblak\nIranski hakeri ukrali terabajte podataka iz Citrix-a →


Beta 20. maja 2022. 17:30\nSvaka 15. osoba ima neku vrstu duševnih smetnji, pokazalo je istraživanje „Psihijatrijski poremećaji, distres i pandemija kovida-19 u Srbiji“, koje je sprovelo Udruženje psihijatara Srbije.\n„Ovo je prvo epidemiološko istraživanje tog tipa, a rezultati pokazuju da je mentalno stanje naše nacije identično onom u Skandinaviji – svaka petnaesta osoba ima neku vrstu duševnih smetnji“, saopštilo je to udruženje.\nPredsednik Udruženja psihijatara Srbije Goran Mihajlović rekao je da je rizik od obolevanja od psihijatrijskih bolesti povećan i da se više timova stručnjaka u Srbiji bavilo tom temom.\nNaveo je da su „definisani pojmovi kao što je kovid stres sindrom“ i da je „dizajnirana kovid stres skala“.\n„Zanimljivo je reći da, kako je stres trajao tako se razvijala i otpornost, pa je nivo stresa sa početnog umerenog pao na minimalni“, rekao je on.\nUkazao je da kovid stres sindrom nije samo strah od bolesti već i težnja ostati zdrav, te dodao da je to i bojazan od ljudi koji potencijalno šire bolest i od socio-ekonomskih posledica, i izolacija.\nO tim i drugim temama razgovaraju učesnici nacionalnog kongresa psihijatara „Psihijatrija tokom kovida-19 pandemije – izazovi i perspektive“, od 19. do 22. maja u Beogradu.\nIstraživanje „Psihijatrijski poremećaji, distres i pandemija kovida-19 u Srbiji“ radjeno je pod pokroviteljstvom Fonda za nauku Srbije tokom pandemije, na reprezentativnom nacionalnom uzorku, navodi se u saopštenju.


B92 - Izbori 2012 - "DS će biti odgovorna opozicija"\nsubota 30.06.2012 | 09:02\n"Vlada SNS, SPS i URS koju će Srbija dobiti sigurno nije izraz volje građana. Brojčano možda da, ali su partije koje prave vladu dobile poverenje birača na drugačijoj platformi od one koju danas zastupaju", rekla je Trivan listu "Danas".\n"Danas, Nikolić najavljuje pregovore sa (predsednicom Kosova Atifete) Jahjagom, a Dačić povratak bezbednosnih snaga na KiM", kazala je Trivan.\nOna je naglasila da će DS biti "odgovorna opozicija, koja iza sebe ima ogroman broj građana koji nisu glasali za ovakvu Srbiju" i poručila da će "u tom ideološkom i vrednosnom haosu" DS Srbiji ponuditi "alternativu i politiku koja zna za vrednosti i ciljeve, a ne samo demagogiju i matematiku".\nNa pitanje hoće li DS u Narodnoj skupštini glasati za evropske zakone, ona je rekla da se DS izborila za evropski put Srbije i ne može iti kočničar, nego lokomotiva evropske Srbije, svejedno da li je u vlasti ili opoziciji.\nŠto se tiče atmosfere u rukovodstvu i članstvu DS-a, ona je rekla da među demokratama nema sukoba.\n"Naravno da će politički oponenti puštati takve informacije u javnosti s namerom da oslabe DS, ali to nema nikakve veze sa stvarnošću i to će vreme najbolje pokazati. Među demokratama sigurno nema sukoba kao u drugim strankama, kod kojih su ti sukobi stvarni, ali se o njima ćuti", kazala je Trivan.


Turski reprezentativac novi igrač Marselja\nNovi član ekipe Marselja postao je turski reprezentativac Džengiz Under.\nOn je došao na pozajmicu vrijednu 500,000 evra, a francuski klub će imati opciju da ga otkupi u narednih godinu dana po cijeni od osam miliona evra. Trener tima sa juga Francuske Horhe Sampoli želi u svojoj ekipi još jednog člana Rome, a to je golman Pau Lopez. Ranije ovog ljeta doveli su Žersona, Konarda de la Fuentea i Leonarda Balerdija.\nPrije Undera Romu su napustili Antonio Mirante, Bruno Peres i Žuan Žezus.\nPrethodni članakTrajković napustio Studentski centar, Podgoričani ekspresno pronašli zamjenu\nNaredni članakPo gol na obje strane u meču Novog Pazara i Slobode, Tuzlaci oko 25 minuta sa igračem manje


sinagoga - Dnevni list Danas\nPočetna » sinagoga » Page 2\nU Beogradu počast žrtvama iz Pitsburga\nU beogradskoj sinagogi „Sukat Šalom” večeras je odata počast stradalima u nedavnom napadu na sinagogu „Drvo života“ u Pitsburgu, u američkoj saveznoj državi Pensilvaniji.\nTramp ‘nije dobrodošao’ u Pitsburg nakon smrtonosne pucnjave\nJevrejski lideri uputili pismo lideru SAD-a u kojem se kaže da nije dobrodošao sve dok se ne distancira od ekstremista, prenosi Al Jazeera Balkans.\nPiše: Danas Online 29. 10. 2018.\nJagland: Napad na sinagogu je znak rastućeg antisemitizma\nGeneralni sekretar Saveta Evrope Torbjorn Jagland osudio je „stravični napad“ na sinagogu u Pitsburgu u SAD u kome je ubijeno 11 ljudi.\nPiše: Danas Online 28. 10. 2018.\nU sinagogi 11 ljudi ubijeno, podignuta optužnica protiv napadača\nAmerički savezni tužioci optužili su osumnjičenog Robert Bauers (46) za napad u sinagogi u Pitsburgu za ubistvo 11 ljudi, prenose mediji.\nSAD: U pucnjavi u sinagogi ubijeno osam ljudi\nNajmanje osam ljudi ubijeno je danas u sinagogi u američkom gradu Pitsburgu kada je napadač je uleteo u sinagogu pucao i vikao „svi Jevreji moraju da umru“ preneo je Si-Bi-Es njuz.\nKoncert Milenkovića u Sinagogi\nKoncert Stefana Milenkovića održaće se 23. novembra u novosadskoj Sinagogi.\nPiše: T. K. 8. 10. 2018.\nKoncert „Tamburica tango“ u subotu u Sinagogi\nU organizaciji Udruženja „Todo tango“ u subotu u 19 časova u novosadskoj Sinagogi biće održan koncert „Tamburica tango“, u okviru petog Međunarodnog festivala „Novi Sad-Tango grad“ koji počinje sutra i traje do 26. avgusta na nekoliko lokacija u Novom Sadu.\nPiše: Danas Online 22. 8. 2018.\nPonosan sam što smo posle čitave četiri decenije svedoci novog poglavlja u životu subotičke sinagoge i jevrejske zajednice u Srbiji, izjavio je danas u Subotici predsednik Srbije Aleksandar Vučić na otvaranju obnovljene sinagoge u tom gradu.\nPiše: Fonet 26. 3. 2018.\nEthno Fusion Fest u Dvorištu beogradske sinagoge\nOsmi beogradski Ethno Fusion Fest biće održan od 15 – 18. juna u prelepom ambijentu Dvorišta beogradske sinagoge, u ulici Maršala Birjuzova 19.\nPiše: Danas Online 7. 6. 2017.


Počinju pripreme za rekonstrukciju Stare pivare | Pančevac\n06.09.2014 21:23·0 komentaraPregleda: 305\nDa Pančevo dođe sebi\nKrajem godine konkurs za idejni projekat oživljavanja starog dela Pančeva\nStara pivara, izgrađena još 1722. godine, najstariji je industrijski objekat na Balkanu i najstarija pivara u ovom delu sveta. Od razarajućeg požara u kojem je 6. aprila 2005. potpuno izgorela centralna zgrada nekadašnje pivarske industrije čuvene porodice Vajfert, ovaj objekat stoji kao tužni svedok nebrige Pančeva o sopstvenoj bogatoj prošlosti. U tu ocenu ulazi i činjenica da, nakon svega što se dogodilo, niko nije bio kriv za katastrofalan udarac koji je time pretrpelo pančevačko kulturno i industrijsko nasleđe. Kao da se Pivara sama spalila.\nRuine koje devet godina čekaju preobražaj\nLokalna vlast je odlučila da ispravi greške nekih svojih ranijih prethodnika, pa je pre nekoliko nedelja formirala stručni tim, sastavljen od predstavnika Gradske uprave, Direkcije za izgradnju i uređenje Pančeva i Zavoda za zaštitu spomenika kulture, na čijem je čelu Tamara Tasić, bivša direktorka Zavoda. Jelena Batinić, članica Gradskog veća zadužena za privredu, izjavila je da je njihova uloga da pripreme konkurs za idejno rešenje rekonstrukcije i oživljavanja triju objekata koje preduzeće „Dajmond” koristi kao zakupac a nije ih obnovilo, kao što je to uradilo sa ostatkom stare Pivare.\nNaša sagovornica objašnjava da se od arhitekata koji budu učestvovali na konkursu očekuje da predlože kako ovi objekti treba da izgledaju u budućnosti. Najuspešniji od njih će predstavljati osnovu za izradu glavnih projekata za svaku od tih zgrada. Njihovu namenu odrediće stručnjaci, ali i javnost. Batinićeva je navela da će pomenuti stručni tim sprovesti anketu među građanima o tome kakvih bi sve sadržaja trebalo da bude u staroj Pivari. Isto pitanje biće postavljeno i pančevačkim srednjoškolcima, jer će deo tog prostora biti namenjen mladima.\nGradska vlast već ima neke ideje u vezi sa uređenjem tih objekata. Batinićeva kaže da bi tu trebalo da budu napravljeni muzej pivarstva i muzej bankarstva, jer je Đorđe Vajfert bio najpoznatiji direktor Narodne banke Srbije.\n– U jednoj od zgrada se nalaze generatorska postrojenja stare Vajfertove pivare koja su delimično u funkciji, pa bi tu mogla da se napravi neka priča o susretu Tesle i Vajferta koji se odigrao prilikom jedine posete čuvenog naučnika Srbiji – dodala je sagovornica „Pančevca”.\nIstini za volju, kada je Tesla 1892. jedini put bio u Srbiji, posetio je Beograd, a Pančevo je još uvek bilo deo Austrougarske. Vajfert ga je odveo u svoju pivaru na Topčiderskom brdu (današnji BIP), ali to ne bi morala da bude smetnja da se sećanje na taj susret dvojice velikana oživi i u pančevačkoj staroj Pivari.\nBatinićeva je navela kako postoji ideja da „Pivara dobije pivaru” tako što bi u delu glavne zgrade bila napravljena manufaktura za proizvodnju ovog alkoholnog pića.\n– Kad smo već u privatizaciji izgubili industrijsku proizvodnju piva, bar da imamo ovu malu, koja će, poput onih u Češkoj i Bavarskoj, privući turiste da uživaju u starom gradskom jezgru – objasnila je članica pančevačke vlade.\nPrema njenim rečima, tu bi trebalo da se nađe mesta i za druge stare zanate.\nKonkurs za idejno rešenje treba da bude raspisan u novembru, a početkom naredne godine bismo imali pobednički rad. Nakon toga će se paralelno raditi na razradi projektne dokumentacije i nabavljanju novca za njegovu realizaciju. Naša sagovornica je podsetila da će nam 2015. biti dostupni fondovi EU namenjeni prekograničnoj saradnji na zaštiti industrijskog nasleđa i dodala kako će Pančevo konkurisati s projektima stare Pivare i Crvenog magacina.\nOna je navela da je namera lokalne vlasti da staro gradsko jezgro revitalizuje deo po deo, jer je realnije da se na taj način obezbede sredstva nego da se pokuša uređenje čitavog tog prostora. Sve to će trajati narednih nekoliko godina.\n„Dajmondu” će biti ponuđeno da učestvuje u finansiranju rekonstrukcije stare Pivare, a od odgovora koji bude dobijen zavisiće da li će to biti javno-privatno partnerstvo ili će rekonstruisani objekti imati isključivo javnu namenu.